Mainkan peranan atasi keganasan rumah tangga

Seminar dianjurkan Wanita IKRAM Kelantan dengan kerjasama Pejabat Pembangunan Wanita Negeri Kelantan, Rakan Sukarelawan Islam (RaSI) USM, Raudah Sakeenah Kelantan dan Jabatan Kebajikan Masyarakat (JKM) Kelantan.

Seminar dimulakan dengan ucaptama Duta Rahmah Malaysia, Pn Che Rosmah Mohamad Zain merangkap peguam syarie, yang mendedahkan bahawa banyak kes keganasan rumah tangga yang diuruskannya sehingga mendapat penyelesaian mahkamah.

Tambahnya, undang-undang keluarga Islam banyak membantu mangsa agar dapat keluar daripada suasana penindasan dan kekejaman dalam rumah tangga.

Dalam sesi forum yang dikendalikan Pengarah Pejabat Pembangunan Wanita Negeri Kelantan, Pn Tia Ifzani Idrus, seramai tiga panelis dijemput untuk membincang tajuk seminar.

Mereka ialah Timbalan Pegawai Pejabat Kebajikan Masyarakat Kelantan, En. Mohd Rozi Mohamed, Pengerusi Raudhah Sakeenah Kelantan, Prof Madya Dr Zaharah Sulaiman dan Jurulatih Pro Rev Consultancy, En. Airol Irwan.

Para panelis bersama para peserta seminar dan urus setia

Mohd Rozi telah menerangkan tentang Akta Keganasan Rumah Tangga yang memberikan perlindungan dan bantuan kepada mangsa yang berkahwin.

Menariknya, peranan Jabatan Kebajikan Masyarakat (JKM) bukanlah membantu memisahkan pasangan melalui perceraian tetapi dalam banyak kes, ia membantu menyelesaikan perbalahan agar pasangan itu dapat berbaik semula.

Sebagai pengerusi sebuah rumah perlindungan remaja wanita, Dr Zaharah mendedahkan, akibat keganasan rumah tangga, remaja ini menjadi mangsa sehingga terlibat dalam perzinaan dan masalah sosial yang lain, antara mereka juga ada yang mengalami depresi dsn perlu dirawat.

Sementara itu, Airol Irwan menerangkan mengenai sebab kepada berlakunya keganasan dalam rumah tangga dan mendedahkan bahawa banyak juga kes suami menjadi mangsa keganasan isteri.

Menurut Pengarah Seminar, Pn Alawiyah Abdullah, ilmu pengetahuan tentang hak isteri dan suami dalam Islam serta peruntukan dan perlindungan yang diberikan kepada mangsa melalui undang-undang syariah adalah sangat penting.

“Sebagai ahli masyarakat, semua haruslah berperanan untuk ambil peduli tentang kes-kes keganasan rumah tangga.”

“Mangsa-mangsa perlulah dibantu dan disegerakan membuat laporan polis dan laporan daripada doktor yang merawat dalam tempoh 24 jam,” katanya.

Majlis penutup seminar telah disempurnakan oleh Yang Dipertua IKRAM Kelantan, Sr Hj Che Rahimi Samat.


Collective action for a net-zero emissions Malaysia

21st September is Zero Emissions Day. It is harrowing that the day before Zero Emissions Day, the Energy and Natural Resources Minister, Datuk Seri Takiyuddin Hassan declared the disastrous flash flood that occurred in Yan, Kedah last month as an ‘act of God’, ignoring the giant elephant in the room, climate change.

Following the devastating flood, politicians started bickering and pointing fingers. Then, the national conversation quickly switched to the antics of the newly minted Prime Minister, Dato’ Sri Ismail Sabri Yaakob while visiting the flood-hit Yan. As a nation, the general public including politicians skipped the conversation on climate change entirely.

The recent Intergovernmental Panel on Climate Change (IPCC) reports of an increased precipitation in Southeast Asia as one of the impacts of climate change. No wonder we have unusually heavy rains causing destructive floods!

As we continually bicker about politics, the world is steadily warming. The IPCC 2021 report is deemed as a code red for humanity, as the report concludes that we will certainly warm by at least 1.5°C above pre-industrial revolution levels by 2040, and if we don’t do anything about it quickly, we will reach those levels sooner.

The inability of the public to perceive and act on the threat of global warming is alarming. A flash flood causing deaths should spark an urgent call to discuss and act on the root of the issue, which is climate change. But it doesn’t.

The public, sadly even a minister, just accepts that heavy rains are an act of God, and that’s it. We failed to capitalize on the opportunity to alert the public on the perils of climate change.

Perhaps this is due to the complexity of climate change which makes it difficult to be understood. Throughout history, humans identify and act on immediate threats, such as wild animals or enemy soldiers.

However, climate change is a more abstract and long-term threat. People cannot feel the urgency to act when all they see, and feel is some hot days and heavy rains.

Nevertheless, the hot days and heavy rains are just a taste of what is coming. At the current state, we are at 1°C warmer than the pre-industrial revolution temperatures.

Even now, an extreme heat event that used to occur once in a decade, now occurs 2.8 times a decade. When we reach 1.5°C, the occurrence of extreme heat events will increase to 4.1 times a decade.

At the current rate of greenhouse gasses emissions, we will reach 1.5°C warming by 2040, and 2.0°C warming by 2060. However, not all is lost. If we markedly reduce our emissions, we might still be able to reverse the warming of our planet.

That is why we designate 21st September to be the Zero Emissions Day, to raise awareness on our carbon emissions and its impact on our planet. But how do we reduce our carbon emissions down to net-zero?

Individually, we can take steps to reduce our carbon footprint. According to Wynes and Nicholas (2017), some of the actions that give a major impact in reducing our carbon footprint are having fewer children, living car-free, buying green technology and going vegan.

Nevertheless, individual actions are limited by convenience and circumstances. For example, living car free in Malaysia is not as easy as some other developed nations. According to Sustainable Cities Mobility Index 2017, Kuala Lumpur is ranked number 95 out of 100 cities for public transport.

If the public transportation at the capital is that bad, what about the rest of the country? In some places, there is virtually no public transport available, which renders living car-free a non-viable option.

In some countries such as Norway, using electric or hydrogen cars is a major part of reducing individual carbon footprint. In Malaysia however, electric cars are much more expensive than regular internal combustion engine cars.

Nevertheless, encouraging the use of electric cars is pointless when a whopping 79.9 percent of our electricity is generated from fossil fuels.

Relying on individual actions alone is like throwing a bucket of water to put out a forest fire. Climate change is a systemic problem involving industries and corporations, and shouldering the burden of addressing it to individual consumers alone is unfair.

According to Climate Risk Disclosure Barometer 2020 Malaysia, the top 100 public-listed companies in Malaysia lack comprehensive climate risk disclosure. This alone shows lack of awareness and drive by corporations to achieve net-zero emissions.

To fix a problem of this magnitude, we need collective action. As eloquently put by Christine Lagarde, a former Managing Director of the International Monetary Fund, “Tackling climate change is a collective endeavour, it means collective accountability and it is not too late.”

The society must band together and call for a systemic reform through policies and legislation. The government should enact policies to steer the nation towards net-zero carbon emission.

For example, providing a more efficient public transportation system, creating better conditions for cyclists while limiting the usage of vehicles through the establishment of car-free zones will encourage the public to live car-free.

A real example of such policy is the Roadmap Towards Zero Single-Use Plastics 2018-2030. As single-use plastics are estimated to contribute up to 10 percent of greenhouse gas emissions by 2050, this policy puts forward a step-by-step plan to eradicate the use of single use plastics in Malaysia by introducing pollution levies, incentives for industries to move away from single use plastics and funding for research and development of alternatives for single use plastics.

The legislature can enact legislation to ease corporations towards net-zero carbon emissions. For instance, Singapore has enacted the Carbon Pricing Act 2018, which taxes industrial facilities emitting greenhouse gasses equal to or above 25,000 tonnes of carbon dioxide equivalent. Taxing emissions incentivises corporations to find ways to reduce carbon emissions to maximize their profits.

Producing such policies and legislation requires political will, as it will not come easy as it is unpopular and inconvenient, especially towards the industry.

The pushback from the plastic straw ban gives us a glimpse of the challenges the government will face on the road to zero carbon emission. If that is how people felt about forgoing straws, how will the people react when bigger lifestyle changes such as living car-free are proposed?

As political will hinges on the will of the people, the importance of increasing the popularity of climate action cannot be overstated. How do we achieve that? Through raising awareness. Campaigns, rallies, protests, discussions and others. The clock is ticking. Time is running out. The earth is warming. It is time to help each other out.

The 2022 Budget is due within a few weeks. Can we count on the government and the legislature to pass a Supply Bill 2022 that includes a green recovery of our economy so that we can build a greener future for the generations to come?

Azhari Azizi
Activist, IKRAM Muda Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Stigma Kunjungan Musim Raya – “Suri Rumah Jer?”

Seluruh umat Islam di serata dunia meraikan kedatangan bulan Syawal yang mulia. Aidilfitri lazimnya disambut penuh meriah oleh semua penganut yang beragama Islam di negara ini.

Kegembiraan pada pagi hari raya tidak akan lengkap tanpa juadah tradisi seperti ketupat, rendang dan lemang, ditambah pula apabila dapat berkumpul bersama-sama seisi keluarga tercinta untuk meraikan kemenangan setelah sebulan berpuasa.

Tradisi kunjung-mengunjungi juga membuatkan hari raya lebih bermakna, apatah lagi tahun ini merupakan tahun kedua menyambut hari raya pascawabak Covid-19. Pertemuan dengan sanak saudara dan sahabat handai pasti akan mengeratkan lagi hubungan silaturahim yang telah terbina.

Walau bagaimanapun, buat golongan suri rumah, kadangkala perjumpaan sosial sebegini amat meresahkan. Hal ini kerana, pastinya akan tiba pertanyaan-pertanyaan juga kata-kata yang sering kali membuatkan para suri rumah berasa rendah diri dan seolah-olah terpinggir dalam masyarakat.

“Rugilah belajar tinggi-tinggi tapi jadi suri rumah jer.”

“Untunglah duduk rumah jer, tak payah buat apa-apa.”

Ucapan sebegini walaupun mungkin sekadar untuk berbasa-basi, ia amat mengguris perasaan seorang wanita yang memilih untuk berkhidmat secara sepenuh masa sebagai seorang suri rumah.

Benar, seorang suri rumah tidak mempunyai pejabat fizikal untuk dituju kerana rumah yang diduduki itulah pejabat urusan mereka. Tetapi, tanggapan bahawa suri rumah hanya duduk goyang kaki di rumah juga adalah kurang tepat.

Di samping urusan rumah seperti memasak, membasuh dan mengemas, ditambah pula urusan persekolahan anak-anak, melunaskan hal ini sahaja sudah cukup melelahkan, apatah lagi sekiranya perlu menjaga anak yang masih kecil di rumah.

Perhatian penuh perlu diberikan bagi mengelakkan sebarang kejadian yang tidak diingini daripada berlaku.

Sekiranya sesebuah keluarga itu mempunyai tiga orang anak yang sudah bersekolah, bayangkan berapa kali sehari seorang suri rumah perlu keluar untuk mengambil dan menghantar anak.

Bahkan anak kecil yang ada harus dibawa bersama. Walaupun ada masanya anak kecil itu sedang tidur, ia perlu diangkat juga masuk ke kereta. Kalau ditinggal nanti, takut lain pula jadi ceritanya.

Kadangkala anak kecil yang kepenatan dek kerana sering dalam perjalanan pula melampiaskan kepenatan mereka dengan tangisan dan rengekan berpanjangan.

Bertambahlah beban emosi terhadap suri rumah kerana perlu menenangkan anak kecil tadi, sementelah sedang terburu-buru hendak menghantar anak yang lain supaya dapat tiba pada waktunya di sekolah.

Jika terlewat nanti, ada pula muka yang masam mencuka dan menarik muncung panjang atau mungkin juga protes untuk tidak ke sekolah. Bayangkan hendak menjaga keperluan emosi yang berbeza bagi setiap anak sepanjang hari, alangkah penatnya!

“Saya pernah demam seminggu kerana terkejut bila anak mula masuk darjah 1. Sampai 6 trip sehari sebab ada anak di tadika juga,” kata Puan Khairoon Arina.

Oleh yang demikian, stigma yang masih menebal dalam masyarakat bahawa para suri rumah hanya bersenang-lenang di rumah menjadikan mereka berasa seolah-olah tidak berguna kerana dicanangkan di luar sana bahawa mereka tidak berbuat apa-apa.

Dikeruhkan lagi apabila ada yang berkata mereka hanya tahu menghabiskan duit suami pula. Hakikatnya, hanya yang pernah berasa duduk seharian di rumah sahaja yang tahu.

Ungkapan ‘suri rumah jer’ yang keluar dari mulut baik suri rumah itu sendiri, ataupun dari masyarakat umum, juga hendaklah dibuang jauh-jauh dalam merealisasikan pembinaan negara yang lebih rahmah.

Ini kerana, kata-kata tersebut melambangkan khidmat sebagai seorang suri rumah ibarat pekerjaan kelas bawahan, sedangkan yang hendak dibangunkan oleh kebanyakan suri rumah sepenuh masa adalah kemenjadian anak-anak hasil acuan tangan mereka sendiri.

Tidak dinafikan, ada waktu  suri rumah itu sendiri yang seakan melarikan diri daripada bergaul dengan orang ramai. Dek kerana tidak terbiasa berkumpul dalam majlis sosial, ia menjadikan sebahagian suri rumah lebih selesa tidak bertemu empat mata dengan orang lain.

Usahlah dipandang mereka ibarat orang yang hidung tinggi, kerana hakikatnya mereka sedang berusaha menyesuaikan diri untuk bersama dalam kelompok masyarakat.

Profesor Julia T. Wood dalam bukunya, Relational Communication mengatakan bahawa wanita lebih gemar bersembang tentang perkara yang ada di sana persamaan antara mereka, termasuk minat yang serupa.

Disebabkan itu, cerita berkaitan keluarga dan anak-anak serta perkembangan umum semasa dirasakan lebih sesuai untuk dijadikan topik perbualan semasa kunjung-mengunjungi nanti.

Kesimpulannya, marilah kita bersama-sama sebagai rakyat Malaysia menterjemahkan buah ibadah puasa kita dengan menjadi insan yang lebih rahmah dalam meraikan Aidilfitri yang mulia. Semoga suasana kunjung-mengunjungi pada bulan Syawal akan lebih bermakna buat kita semua.

Nurhafizah Shaharom
Persatuan Suri Rumah Rahmah Malaysia (SRR)

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Peranan ahli IKRAM suburkan keharmonian

Menurut Pengerusi Jawatankuasa Masyarakat Madani IKRAM, Prof. Madya Hj. Badlishah Sham Baharin, ahli-ahli seharusnya memainkan peranan di tengah-tengah masyarakat, menyelesaikan masalah, menyentuh dan merasakan denyut nadi mereka.

“Kita mahu galakkan ahli kita supaya mereka keluar kepada masyarakat,” kata beliau yang menyifatkan bahawa tarbiah IKRAM sepatutnya menghasilkan ahli seperti itu.

Saranannya itu dinyatakan supaya ahli IKRAM tidak asing daripada kelompok masyarakat dalam usaha menyampaikan mesej rahmatan lil ‘alamin.

“Kalau usrah kita hanya duduk berbincang dan tidak keluar, tidak sentuh, kita tidak akan merubah apa-apa,” tambahnya.

Beliau mengakui topik keharmonian kaum ini biasanya berlegar dalam kalangan masyarakat berpendidikan tinggi dan tidak sampai kepada masyarakat awam.

Oleh itu, IKRAM melalui Gabungan Bertindak Malaysia (GBM) sedang berusaha merangka pelan untuk membawa mesej keharmonian antara kaum ini kepada masyarakat dengan pendekatan terbaik.

“Kita sedar perbincangan tentang national harmony hanya dalam kalangan intelektual saja.”

“Sekarang, kita mahu bawa juga perbincangan tentang national harmony ini sampai kepada semua,” tegasnya.

Terbaru, IKRAM bersama Tamil Foundation, Jaringan Orang Asal Semenanjung (JOAS) dan Lim Lian Geok (LLG) Develpoment Centre turut menganjurkan Kem Merdeka GO pada 10 September lalu sebagai salah satu aktiviti silang budaya yang mempromosikan keharmonian kaum di peringkat sekolah.

Dengan falsafah ‘Hidup Berbilang, Makmur Bersama’, program tersebut telah disertai seramai 50 orang murid daripada pelbagai kaum daripada tiga buah sekolah iaitu SM Hin Hua, SMK Raja Mahadi dan SMI Hira’, Jeram.

Dengan slot menarik seperti Permainan Stesen dan Mencari Khazanah, dan Pembuatan Panji Seni Kolaj, penganjuran program tersebut antara lain ingin menggalakkan interaksi antara kaum serta memupuk nilai saling menghormati antara kaum dan individu.


Aku didera suami

Hassan terkejut. Gementar juga. Sebab yang hantar mesej itu seorang wanita. Kamisah namanya. Biasanya kalau wanita yang hubungi untuk bertemu, Hassan akan minta isterinya untuk turut serta membantu bagi mengelakkan fitnah.

 Hassan tiba di Pasaraya seperti yang dijanjikan.

 “Puan, saya perkenalkan. Ini isteri saya,” Hassan memulakan bicara.

 Setelah memperkenalkan diri, Kamisah menyingsingkan lengan bajunya dan menunjukkan bekas lebam di tangan akibat didera oleh suaminya. Panjang juga dia mengisahkan bagaimana suaminya sering memukulnya.

Suaminya seorang yang panas baran. Mereka tinggal bersama dengan ibu mertuanya. Rupanya arwah bapa mertuanya sering memukul isterinya… Agaknya contoh daripada bapanya diturunkan pada anaknya.

 Hassan bukanlah berpengalaman sangat dalam hal rumah tangga ini… Tetapi dia pernah ikuti kursus kaunseling keluarga satu ketika dulu dan ada juga rajin membaca berkenaan dengan permasalahan keganasan rumah tangga.

Berasaskan pengetahuan dan pengalaman yang ada Hassan membuat beberapa cadangan.

 “Apa kata, puan banyakkan membaca Ayat Kursi dan al-Quran di rumah. Ini bagi melemahkan pengaruh syaitan yang selalu menghasut suami dan keluarga.”

“Layan suami dengan baik dan sentiasa berdoa untuk beliau. Jangan lawan cakap beliau atau bertengkar dengan beliau.”

Hassan teringat hadis Nabi daripada Abu Hurairah RA, Rasulullah SAW bersabda yang bermaksud:

“Janganlah kamu menjadikan rumahmu itu seperti kubur (tidak pernah kamu sembahyang sunat ataupun membaca al-Quran dan ibadat lain di dalamnya). Sesungguhnya syaitan akan lari dan menjauhkan diri daripada mana-mana rumah yang dibaca di dalamnya surah al-Baqarah.” (HR Muslim)

Keesokan harinya Hassan mesej pada Kamisah bertanyakan khabar.

“Encik… Dalam masa 24 jam nampak kesannya, alhamdulillah. Dia tiba-tiba hendak hantar saya ke tempat kerja. Sebelum ini saya pergi sendirian.”

Hassan berdoa, “Ya Allah … Engkaulah Yang Maha Berkuasa. Aku ini hanya hamba-Mu yang lemah. Sesungguhnya Engkaulah yang mampu mengubah hati manusia.”

Beberapa hari berlalu. Maka pada satu hari semasa Hassan menggerakkan program remaja di taman perumahan dekat rumahnya, Hassan menjemput anak-anak Kamisah agar terlibat sekali.

Hassan terkejut, bukan sahaja Kamisah yang menghantar anak-anak mereka, suaminya turut juga menghantar sama. Yang lebih mengejutkan lagi ialah si suami ingin turut serta dalam mendengar ceramah yang Hassan hendak sampaikan, ‘Al-Quran dan Sains’ tajuk ceramahnya.

Dalam satu slot ceramahnya, Hassan menunjukkan klip video penguin. Hassan menceritakan pada anak-anak, bahawa penguin ini adalah bapa mithali… betapa penguin jantanlah yang mengeramkan telur selama empat bulan semasa penguin betina sibuk mencari makanan.

Sungguh menakjubkan kisah penguin ini. Hassan jelaskan, jika penguin betina ditakdir mati semasa mencari makanan, penguin jantan akan terus menerus menjaga anaknya sehingga akhirnya mati demi menyelamatkan anaknya.

Mesej yang disampaikan amat dalam maksudnya bagi suami Kamisah. Hassan sengaja panjangkan sikit penceritaan kisah penguin jantan ini. Kebetulan suami Kamisah tak tahu pun isterinya datang mengadu berkenaan kisah penderaannya.

Moga mereka hidup aman damai selepas ini. Hassan tidak pula mendengar apa-apa berita dari mereka semenjak dari insiden ceramah itu tadi.

Sesungguhnya tanggungjawab kita adalah menyampaikan dengan sebaik mungkin. Allah yang merubahkan hati manusia mengikut ilmu-Nya kerana Allah Maha Mengetahui akan hamba-hamba-Nya.

Cerpen oleh: Dr Hishamuddin Alham, mantan Pensyarah Kanan, UTM Skudai
*Nota: Cerpen ini berasaskan kisah benar tetapi nama-namanya adalah rekaan semata-mata agar tidak serlahkan aib empunya badan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Semangat tinggi pecahkan kepungan Gaza

“Alhamdullilah, dah sail. Everybody in high spirits, weather excellent,” mesej Dr Fauziah Mohd Hasan semasa belayar menaiki kapal Zaytuna-Oliva bersama 12 ahli misi yang lain setelah majlis pelepasan.

Menurut beliau ketika ditemubual berita melalui telefon oleh Astro Awani, kapal tersebut membawa 13 orang iaitu 10 peserta dengan tiga kru.

“Misi dijangka akan berlayar sepanjang 1,000 batu nautika yang memakan masa sehingga tujuh atau lapan hari,” jelas beliau.

Sementara itu, Pengerusi Humanitarian Care Malaysia (MyCARE), Prof. Madya Dr. Hafidzi Mohd Noor berkata, perjalanan ini merupakan pusingan ketiga dan terakhir pelayaran setelah bertolak dari Barcelona pada 16 September 2016.

“Bot kedua, Amal 2, akan berlepas dengan tambahan lima peserta dan tiga kru bot, sebaik sahaja isu-isu teknikal yang tertangguh diselesaikan,” jelas beliau yang turut hadir dalam majlis pelepasan misi WBG.

Dr Fauziah memegang jalur gemilang semasa majlis pelepasan dan kapal Zaytouna-Oliva sedang berlepas

Tambah beliau, Dr Fauziah yang berkhidmat sebagai pegawai perubatan dalam misi ini telah memastikan setiap ahli misi bahawa Gaza berada dalam fikiran mereka dan setiap mereka berada dalam kesihatan yang terbaik untuk menghadapi pelayaran berterusan selama lapan hari ke Gaza yang serba melelahkan ini.

“Beliau (Dr Fauziah) berkata, mereka akan memasuki Gaza dan akan disambut oleh penduduk Gaza yang menunggu di pantai, insyaAllah.

“Beliau meminta doa setiap rakyat Malaysia supaya misi ini akan berjaya dan mencapai objektifnya bagi menegaskan kebebasan untuk Gaza,” kata beliau.

Turut hadir dalam pelepasan memberikan sokongan adalah suami Dr Fauziah, Prof. Dr. Hj Mohd Alauddin Mohd Ali yang juga Bendahari IKRAM bersama-sama Ahli Lembaga Pemegang Amanah MyCARE, Ir. Hj Selamat Aliman.

Berikut adalah senarai delegasi kapal Zaytouna-Oliva yang sedang menuju ke Gaza:

1. Mairead Maguire, Ireland (1976 Nobel Peace Prize, Aktivis kapal MV Rachel Corrie 2010);

2. Marama Davidson, New Zealand (Ahli Parlimen, Aktivis Alam Sekitar & Hak Asasi Manusia);

3. Jeannette Escanilla, Sweden (Ahli Parlimen Sweden Left Party, Aktivis kapal Estelle 2012)

4. Samira Douaifia, Algeria (Ahli Parlimen Algeria, Aktivis Kanak-Kanak dan Wanita)

5. Leigh-Ann Naidoo, South Africa (Peserta Bola Tampar Olimpik 2004 Athens)

6. Ann Wright, United States (Pesara askar US Kolonel, Bekas Diplomat US)

7. Yudit Barbara Ilany, Israel (Aktivis Hak Asasi Wanita, Freelancer Israel Social TV)

8. Dr. Fauziah Hasan, Malaysia (Pakar O&G, Penasihat Rose2Rose, Ahli Lembaga Pemegang Amanah MyCARE)

9. Mina Harballou, United Kingdom (Wartawan Al-Jazeera)

10. Hoda Rakhme, Russia (Jurukamera Al-Jazeera)

12. Synne Sofie Reksten, Norway (Kru Kapal)

13. Emma Ringqvist, Sweden (Kru Kapal)

Kapal Zaytouna-Oliva dijadualkan memasuki dan berlabuh di perairan Gaza pada hari ke-20, iaitu pada 4 atau 5 Oktober 2016.

Misi WBG yang disertai dua wanita Malaysia, yang mana seorang lagi, Pn Norsham Abu Bakar masih berada di Messina sebelum dijadual bergerak menuju ke Gaza dengan menaiki kapal Amal 2.

Sumber: Dr Hafidzi Mohd Noor | Rose2Rose

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


‘Detoks’ Mental Yang Sering Dikesampingkan

Kita sering mendengar tentang azam baharu setiap kali menjelang tahun baharu. Tidak kurang juga tentang laungan perubahan yang selalunya muncul ketika menjelang awal tahun Hijrah. Hakikatnya, menyandarkan perubahan kepada faktor luaran adalah sesuatu yang rapuh.

Muhammad al-Ghazali, pengarang buku “Jaddid Hayatak” (Perbaharuilah Hidupmu) menyifatkan perubahan disebabkan faktor luaran semata-mata sebagai sebuah ‘ilusi.’

Kata-kata pengarang yang kritis tentang isu-isu yang dihadapi umat Islam ini ada benarnya. Perubahan seseorang perlu datang dari dalam diri sendiri. Lazimnya, perubahan yang berlaku atas kehendak sendiri akan lebih konsisten dan berterusan.

Ketika melanjutkan pengajian di peringkat sarjana muda di Jordan lebih 20 tahun yang lalu, saya telah membeli buku tersebut di kota Amman. Tajuknya yang berbentuk motivasi telah menarik perhatian. Saya masih ingat, Muhammad al-Ghazali menyatakan dalam buku beliau:

“Saya telah membaca buku ‘How to Stop Worrying and Start Living’ karya Dale Carnegie pada tahun 1948. Usai membacanya, saya bertekad mengembalikannya kepada prinsip-prinsipnya yang Islami.”

Penjelasan beliau ini mengujakan saya pada ketika itu untuk membaca dan meneroka asimilasi ilmu antara Barat dan Timur, antara Islam dan selainnya.

Akhir-akhir ini, amalan detoksifikasi (detoks/nyahtoksin) kesihatan makin menjadi pilihan. Pengambilan makanan-makanan atau minuman tertentu dilakukan untuk mengeluarkan toksin dari badan.

Sama ada bermotifkan kesihatan atau kecantikan, seseorang sanggup melakukan apa sahaja. Malah, minuman detoksfikasi telah menjadi amalan popular bagi mereka yang ingin menurunkan berat badan.

Sementelah, memiliki kesihatan yang baik adalah naluri manusia. Maka, untuk meneruskan kehidupan yang sihat dan memiliki tubuh badan yang sejahtera serta umur yang panjang, ia akan diusahakan sedaya mungkin.

Namun, kesejahteraan fizikal sahaja tidak mencukupi.  Elemen jiwa atau mental juga sangat penting dijaga kesejahteraannya. Malah, hari ini, isu kesihatan mental makin meruncing.

Tekanan hidup dalam pelbagai aspek terutamanya pascapandemik Covid-19 sangat mencabar hingga menyebabkan kesihatan mental masyarakat perlu diberikan perhatian yang sama pentingnya dengan kesihatan fizikal mereka.

Masalah kesihatan mental boleh melanda sesiapa sahaja, tidak kira umur mahupun agama, apalagi bangsa atau jantina.

Bebanan yang ada di atas bahu boleh dinampak dengan mata, namun bebanan yang ada dalam fikiran dan minda, tiada siapa yang nampak melainkan ada simptom yang menunjukkan kewujudannya.

Oleh itu, ‘detoks’ mental sangat penting untuk diamalkan. Masalah-masalah silam berbentuk persengketaan atau kebencian, pengalaman-pengalaman buruk seperti kecewa, sedih dan kemurungan adalah contoh toksin mental yang menyesakkan. Maka, perkara-perkara inilah yang perlu disingkirkan.

Hal-hal yang berlaku ini mengingatkan saya kepada konsep memperbaharui hidup sebagaimana yang dibincangkan oleh Muhammad al-Ghazali di dalam buku yang dinyatakan sebelum ini.

Menurut beliau, memperbaharui hidup bukan bererti banyak melakukan amal kebaikan sedangkan pada masa yang sama masih meneruskan dengan amalan-amalan yang bersifat toksik.

Pembaharuan hidup yang dimaksudkan oleh Muhammad al-Ghazali adalah penambahbaikan yang dilakukan seseorang untuk jiwanya, mengingat kembali misi dan visi hidupnya, berusaha membangunkan kembali hubungan dengan Allah SWT yang lebih baik disertai amal ibadah yang lebih sempurna.

Hal ini adalah selari dengan maksud kandungan hadis Rasulullah SAW yang boleh dijadikan doa ikrar setiap hari:

“Ya Allah, Engkau adalah Rabku. Tiada ilah selain Engkau. Engkau telah menciptakan aku, dan aku adalah hamba-Mu dan aku selalu berusaha menepati ikrar dan janjiku kepada-Mu dengan segenap kekuatan yang aku miliki. Aku berlindung kepada-Mu daripada keburukan perbuatanku. Aku mengakui betapa besar nikmat-nikmat-Mu yang tercurah kepadaku; dan aku tahu dan sedar betapa banyak dosa yang telah aku lakukan. Maka, ampunilah aku. Tidak ada yang dapat mengampuni dosa selain Engkau.”

Mempunyai hubungan yang baik dengan Allah SWT sahaja tidak cukup, hablumminannas (hubungan dengan manusia) adalah pelengkap kepada hubungan baik dengan Allah SWT. Perkara inilah yang mencantikkan keseimbangan sejahteranya seorang manusia. Sehubungan dengan itu, Rasulullah SAW telah berpesan kepada kita:

اتَّقِ اللَّهَ حَيْثُمَا كُنْتَ وَأَتْبِعِ السَّيِّئَةَ الْحَسَنَةَ تَمْحُهَا وَخَالِقِ النَّاسَ بِخُلُقٍ حَسَنٍ

“Bertakwalah kepada Allah di mana pun engkau berada. Iringilah keburukan dengan kebaikan, nescaya kebaikan tersebut akan menghapuskan (keburukan). Dan pergauilah manusia dengan akhlak yang mulia.” (HR Tirmidzi (1987) dan dia berkata: Hadis Hasan Sahih)

Sebagai sebuah syariat yang dinamis, berkembang dan mampu menyantuni keperluan semasa dan setempat, anjuran untuk umatnya memperbaharui hidupnya adalah sesuatu yang logik dan relevan.

Memperbaharui hidup bermaksud bertaubat dan menginsafi dosa dan kesalahan lalu, percaya dan yakin akan sifat Allah SWT Yang Maha Pengampun dan Penyayang.

Memperbaharui hidup juga bermaksud menenangkan kebimbangan akan masa depan. Kebimbangan pada tahap biasa adalah lumrah.

Pada tahap biasa, kebimbangan boleh menjadi faktor motivasi untuk bertindak ke arah yang lebih baik. Namun, kebimbangan yang berlebihan adalah satu penyakit.

Masyarakat hari ini dilanda dengan penyakit bimbang yang kronik atau dikenali sebagai anxiety. Mungkin disebabkan tekanan hidup yang serba mencabar, sesetengah orang menjadi bimbang dan risau yang tidak boleh dibendung.

Rasulullah SAW pernah berpesan yang bermaksud:

“Sesiapa daripada kamu yang pada waktu paginya merasakan ketenteraman hati, sihat pada jasmaninya, dia memiliki makanan untuk hari itu, maka sungguh, seakan dunia telah dikumpulkan untuk dirinya.” (HR Tirmidzi, No. 2346, Hadis Hasan)

Dengan kata yang lain, Islam mengajar kita untuk fokus kepada kehidupan hari ini kerana ia adalah yang pasti.

Rasa bimbang dan risau perlu dikawal dengan kefahaman yang jelas tentang konsep kehidupan, hakikat keterbatasan manusia dan yang paling utama ialah kekuasaan dan kebijaksanaan Allah SWT dalam mengatur urusan manusia.

Ini bermakna, rasa bimbang akan masa depan merupakan sifat manusiawi yang ada pada setiap orang. Namun, rasa bimbang yang berlebihan akan menjadi racun dan toksik kepada fikiran dan tindakan.

Dalam sebuah hadis lain Rasulullah SAW berpesan agar kita memperbetulkan persepsi tentang hakikat kehidupan:
“Wahai manusia, sesungguhnya kaya yang sebenarnya bukanlah banyak/tamak harta, tetapi kaya sejati adalah kaya jiwa. Sesungguhnya Allah SWT akan memberikan rezeki kepada hamba-Nya sesuai dengan yang telah ditetapkan baginya. Kerana itu, carilah rezeki dengan jalan yang baik. Ambillah yang halal dan tinggalkanlah yang haram.” (HR Abu Ya’la, No. 6583, Hadis Hasan)

Sebuah kajian yang dijalankan oleh sekumpulan penyelidik di Kanada mendapati purata bilangan fikiran yang dihasilkan oleh manusia ialah melebihi 6,000 sehari.

Banyak bukan? Mari renung sejenak, berapa banyak yang kita fikirkan dalam sehari. Yang paling penting, berapa banyakkah fikiran yang berupa kebimbangan dan perkara-perkara yang negatif?

Hakikatnya, manusia ialah hasil fikirannya sendiri. Kalau kita fikirkan kita boleh, maka kita boleh melakukan. Kalau kita fikir kita susah, susahlah yang akan bertamu dalam hidup. Bila kita mahukan sesuatu dengan bersungguh-sungguh, segala usaha akan bergerak ke arah pencapaiannya tanpa bertangguh-tangguh.

Fikiran yang positif dan berasas akan menghasilkan personaliti yang memandang hidup pada sudut yang positif. Namun, positif yang keterlaluan juga boleh merosakkan.

Rasulullah SAW pernah menziarahi seorang lelaki yang sedang terbaring sakit. Lelaki tersebut merintih kerana demamnya yang tinggi. Kemudian Rasulullah berkata kepada lelaki itu untuk menghiburkan sekali gus memberikan semangat: “Tidak apa-apa, semoga atas izin Allah penyakitmu akan hilang!” Lelaki ini segera menjawab: “Tetapi demam ini sangat kuat, menimpa lelaki tua (pula) dan sebentar lagi aku akan masuk kubur!” Lalu, Rasulullah SAW menjawab: “Jika fikiranmu begitu, maka ia akan terjadi” (HR Bukhari, No. 3616)

Cerita dalam hadis ini memberikan mesej kepada kita tentang kepentingan cara berfikir dan menanggapi sesuatu. Dale Carnegie pernah menyantuni hal ini dengan nukilan berikut:

“Fikiranlah yang membentuk diri kita, lintasan fikiran dalam minda yang pertama kali akan membentuk diri kita.” Ini bermakna, tanggapan kita terhadap diri mahupun orang lain akan membentuk cara kita bertindak.

Satu kebenaran yang tidak dapat disangkal bahawa tidak ada manusia yang sempurna yang seratus peratus baik, begitu juga dengan diri sendiri. Dalam banyak waktu, kita perlu berdamai dengan kekurangan diri, apatah lagi orang lain.

Pada waktu-waktu kegagalan, terimalah keterbatasan diri yang tidak mampu melakukan segalanya. Pada waktu-waktu kekecewaan dengan orang lain, terimalah hakikat bahawa dia juga adalah manusia yang bersifat lemah.

Islam agama yang menganjurkan kesegaran dan pembaharuan. Jika dianalogikan dengan teori dalam ilmu fizik, pergerakan yang konsisten akan mengekalkan keseimbangan. Begitu juga dengan kehidupan manusia.

Dari sudut akidah dan keimanan, seorang Muslim hendaklah selalu mentajdidkan (memperbaharui) keimanannya kepada Allah, sebagaimana yang dikupas oleh Muhammad al-Ghazali tersebut.

Pensyariatan solat lima waktu dan ibadah-ibadah khusus yang lain, tujuannya ialah untuk menyegarkan keimanan dengan kesyukuran dan ikhlas. Kesemuanya menjurus ke arah kesegaran iman kepada Allah SWT.

Dalam konteks hubungan sesama manusia pula, tajdid atau kesegaran bertambah penting. Ini adalah kerana manusia bersifat lemah dan terbatas.

Komunikasi yang menjadi medium utama perhubungan manusia sesama manusia hendaklah sentiasa disegarkan dengan kejelasan, pengulangan dan pemberitahuan.

Rata-rata kita dapati masalah yang timbul sama ada sesama keluarga atau rakan-rakan berpunca daripada komunikasi yang tersasar. Salah tanggapan dan salah faham kadang-kadang boleh merosakkan hubungan sesama manusia.

Maka, apa yang dirasa, diharap atau diinginkan perlulah diulang-ulang kepada yang berkenaan.

Sama ada ucapan syukur, sayang, kasih mahupun harap, ia perlu dibudayakan supaya maklumat tersebut sentiasa segar dan hidup dalam kehidupan sesama manusia.

Dr Hamidah Mat
Timbalan Dekan Fakulti Sains Sosial dan Kemanusiaan, Open University Malaysia (OUM) dan Penasihat ILMAN

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Apa kena mengena Parlimen dan kesusahan rakyat?

Namun, amat malang apabila masih terdapat anggapan bahawa Parlimen adalah tidak penting dan hanya tempat Ahli-ahli Yang Berhormat bertengkar dan berbalah.

Melalui Parlimenlah rakyat dapat mengetahui ke mana wang negara dibelanjakan, melalui Parlimenlah rakyat dapat maklumat salah tadbir kerajaan, melalui Parlimenlah kementerian yang bertanggungjawab menjawab isu-isu semasa yang berbangkit, melalui Parlimenlah rakyat didedahkan dengan usaha-usaha kerajaan yang terkini mengikut kementerian masing-masing.

Selain itu, wakil rakyat juga boleh membangkitkan perkara-perkara di kawasan yang memerlukan perhatian kerajaan seperti bantuan tidak sampai, pembangunan kawasan perlu dilakukan untuk kemudahan rakyat di kawasan dan lain-lain lagi.

Ini semua dilakukan, didedahkan dan disalurkan melalui medium sesi Soal Jawab Lisan, Waktu-waktu Pertanyaan Menteri, perbahasan dan mesyuarat Jawatankuasa Pilihan Khas Parlimen termasuklah Jawatankuasa Kira-Kira Wang Negara (PAC).

Selain rakyat dapat melihat sidang Parlimen secara langsung di media perdana atau media sosial, rakyat juga dibekalkan dengan rekod penyata rasmi (hansard) dan jawapan bertulis daripada kementerian yang berkaitan. Ini membolehkan rakyat dan masyarakat secara umum memainkan peranan semak dan imbang secara aktif.

Cacamarba yang terjadi pada hari ini dan tadbir urus yang teruk oleh kerajaan adalah kerana tiada fungsi semak dan imbang oleh Parlimen. Umpamanya, anda membuat kesilapan dan salah laku tetapi tiada siapa mampu untuk menegur dan anda tidak dipertanggungjawabkan atas kesilapan anda.

Isu seperti pembinaan laman web vaksin bernilai RM70 juta tetapi kualiti murahan, pesawat prototaip Israel yang memasuki ruang udara Malaysia, insiden pertembungan LRT, pengagihan bantuan laptop dan gajet untuk PdPR ini semua boleh dibangkitkan dan kerajaan dipertanggungjawabkan untuk menjawab sekiranya Parlimen bersidang hatta ke mana Menteri menghilang pun boleh dibangkitkan di dalam Parlimen. Negara Malaysia adalah hak milik rakyat bukan hak milik kerajaan yang mana kerajaan tidak perlu dipertanggungjawabkan ke atas hal ehwal negara.

Bukanlah keinginan rakyat ingin memanggil Perdana Menteri dan kerajaan bodoh. Apa yang diinginkan adalah suara, keperluan dan sengsara mereka ini didengari dan tadbir urus kerajaan dipertanggungjawabkan.

Jadi, masih mahu tanya, apa kena mengena Parlimen dan kesusahan rakyat?

Fatihah Salahuddin adalah mantan Setiausaha Sulit kepada mantan Speaker Dewan Rakyat, Pegawai Advokasi Institute for Research & Development of Policy dan peguam.


Jangan jadikan amalan memfitnah dan mengadu domba budaya kita

Pertubuhan  IKRAM  Malaysia (IKRAM) bimbang terhadap kecenderungan menyebar fitnah atau mereka-reka maklumat palsu bertujuan untuk merendah-rendahkan mana-mana pemimpin, individu atau organisasi yang semakin berleluasa akhir-akhir ini.

Perbuatan tersebut adalah  haram dan amat dimurkai Allah s.w.t. kerena ia menjatuhkan maruah dan kredibiliti seseorang insan.

وَلَا تُطِعْ كُلَّ حَلَّافٍ مَهِينٍ  هَمَّازٍ مَشَّاءٍ بِنَمِيمٍ

“Dan janganlah engkau (berkisar daripada pendirianmu yang benar, dan jangan) menurut kemahuan orang yang selalu bersumpah, lagi yang hina (pendapatnya dan amalannya); Yang suka mencaci, lagi yang suka menyebarkan fitnah hasutan (untuk memecah belahkan orang ramai).”

Begitu juga gelagat mengadu domba atau melaga-lagakan seseorang tokoh dengan tokoh yang lain atau sesebuah organisasi dengan organisasi yang lain merupakan amalan yang dicela oleh agama, malahan bertentangan dengan kesopanan dan kesusilaan kita rakyat Malaysia.

Mengambil satu kes yang terbaru, IKRAM berpendapat fitnah terhadap Timbalan Menteri Kewangan, Datuk Ahmad Maslan yang beliau telah mendakwa bahawa rakyat kini tidak berasa sebarang beban ekonomi kerana rakyat masih memenuhi restoran KFC, adalah amat tidak adil.

Beliau yang telah dihubungi menafikan sekeras-kerasnya telah menulis melalui halaman twitternya dengan sebegitu rupa.

Sebarang perbezaan pandangan dalam apa pun isu bersabit hal mengurus tadbir negara tidak boleh menghalalkan mana-mana pihak membuat fitnah dan menyebarkannya.

IKRAM membantah budaya buruk ini dan menasihati orang ramai agar menyemak sesuatu berita sebelum menyebarkannya.

Ustaz Haji Hasanuddin Mohd Yunus Timbalan Presiden  Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hari Terbaik Di Dunia

Menjelang bulan Zulhijjah yang bakal tiba beberapa hari saja lagi, eloklah kita saling ingat mengingati bahawa 10 hari terawal daripada Zulhijjah merupakan hari terbaik di dunia, hari paling afdal di sisi Allah Azzawajalla.

Al-Bukhari meriwayatkan daripada Ibn ‘Abbas RA bahawasanya Rasulullah SAW bersabda yang maksudnya:

“Amal soleh yang paling disukai Allah ialah amalan yang dilakukan oleh hamba-hambaNya pada hari-hari ini (10 hari pertama bulan Zulhijjah). Sahabat bertanya: “Apakah lebih disukai daripada jihad fi sabilillah?” Baginda menjawab: “Ya. Lebih disukai daripada berjihad fi sabilillah, kecuali seorang lelaki yang pergi berjihad dengan jiwa dan hartanya kemudian dia tidak membawa pulang sedikit pun kedua-duanya itu (semua harta dan jiwanya dikorbankan untuk jalan Allah).”

Daripada Jabir bin Abdullah RA, dia berkata bahawa Rasulullah Salallahu Alaihi Wasallam bersabda maksudnya: “Hari yang paling afdhal di dunia ialah hari-hari 10, iaitu 10 hari (yang pertama) bulan Zulhijjah.” (Hadith dikeluarkan oleh al-Bazzar. Menurut al-Haitsami, rawi-rawinya tsiqah)

Salah satu daripada 10 hari tersebut adalah Hari ‘Arafah. Ketika para tetamu Allah SWT sedang berwuquf di ‘Arafah, mereka yang tidak berpeluang untuk sama-sama berwuquf disunatkan berpuasa.

Daripada Abi Qatadah RA, Nabi Salallahu Alaihi Wasallam ditanya tentang puasa pada Hari ‘Arafah. Baginda menjawab maksudnya: “Ia menghapuskan dosa setahun yang lalu, dan setahun yang akan datang.” (Hadith Riwayat Muslim)

Dan pada hari ke-10 pula (serta hari ke 11, 12 dan 13) disunatkan menyembelih binatang korban bagi mereka yang berkemampuan.

Diriwayatkan bahawa baginda Salallahu Alaihi Wasallam bersabda yang maksudnya:

“Amalan anak Adam yang paling Allah sukai pada hari Nahar ialah menyembelih haiwan ternakan. Sesungguhnya haiwan-haiwan itu akan bangkit pada hari kiamat nanti bersama tanduk-tanduk, kuku-kuku dan bulu-bulunya. Sesungguhnya darahnya akan sampai kepada Allah sebelum ia menitis ke bumi. Maka laksanakanlah korban dengan sepenuh hatimu.” (Hadith Riwayat Ibn Majah dan at-Tirmizi)

Dalam hadith yang lain, para sahabat RA bertanya Nabi Salallahu Alaihi Wasallam:

“Apakah maksud ibadah korban ini?” Baginda Salallahu Alaihi Wasallam menjawab: “Ini sunnah bapa kamu Ibrahim.” Mereka bertanya lagi: “Apa yang kita perolehi daripadanya?” Baginda menjawab: “Dengan setiap helai bulunya satu kebaikan.” Mereka berkata: “Bulu-bulu yang halus itu?” Baginda menjawab: “Ya. Dengan setiap helai bulu-bulu yang halus itu satu kebaikan.” (Hadith Riwayat Ibn Majah dan at-Tirmizi)

Selain daripada puasa pada Hari ‘Arafah (hari ke-9) dan korban pada Hari Nahar (hari ke-10), hari-hari lain bermula daripada 1 Zulhijjah wajar dimanfaatkan sebaik-sebaiknya dengan pelbagai amal soleh sama ada yang wajib mahupun sunat seperti solat, puasa, tilawah al-Quran, bersedekah, menuntut ilmu, berbakti kepada ibu bapa, menziarahi orang sakit, mengajak orang berbuat baik, melarang berbuat jahat dan banyak lagi.

Yang penting dan utama, tanamkan azam dalam diri untuk melakukan kebaikan di mana jua dan pada bila-bila masa. Apabila telah tersemat keazaman, muncullah ilham, terhasillah amalan.


Laksana PKP kendiri

“Perjuangan memerangi Covid-19 ini perjuangan kita semua, bukan hanya petugas KKM dan barisan hadapan yang lain.”

“Kesedaran dan tanggungjawab sosial boleh dimulakan dengan PKP kendiri dengan duduk di rumah dan patuh kepada segala SOP,” katanya.

Jelasnya, katil dan ICU di hospital semakin berkurangan.

“Sila duduk di rumah dan kalau ada urusan penting di luar pastikan patuh segala SOP, elakkan 3S dan amalkan 3W.”

Elakkan 3S: (Elakkan kawasan yang sesak, sempit dan sembang dengan jarak yang dekat).

Amalkan 3W: (Amalkan Wash, Wear dan Warn).

“Insya-Allah, kita boleh putuskan rantaian jangkitan Covid-19.”

Status terkini Covid-19 setakat Ahad, 9 Mei 2021 merekodkan 3,733 kes baharu dengan jumlah kumulatif 440,677 kes dan jumlah kes aktif 37,060 kes.

Selain itu, kes sembuh baharu mencatatkan 3,211 kes dengan jumlah kumulatif 401,934 kes sembuh (91.2 peratus).

Walau bagaimanapun, kes kematian harian tertinggi dicatatkan semalam dengan 26 kes, menjadikan jumlah kumulatif 1,683 kes.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hampir Sejuta Penagih Dadah: Selamatkan Anak Muda

“Saya sanggup tak makan dan simpan duit sekolah yang diberi ayah untuk beli dadah setiap hari.”

“Semuanya berpunca akibat kesilapan saya terpengaruh dengan jiran yang juga penagih dadah,” kata seorang remaja lelaki 16 tahun selepas ditahan Agensi Antidadah Kebangsaan (AADK) Kedah dalam satu serbuan dua tahun lalu.

Remaja (anak muda) terbabit mengaku terlibat dalam pengambilan dadah sejak setahun sebelumnya, apabila jirannya yang berusia 18 tahun menyuruhnya menghisap syabu.

“Saya cuba berulang kali untuk berhenti menghisap benda kotor itu, namun gagal selepas ketagihan dadah menguasai diri,” katanya yang masih bersekolah di tingkatan empat.

Sementara itu, seorang lagi remaja lelaki berusia 17 tahun ditahan ketika dalam perjalanan untuk mendapatkan bekalan dadah. Dia yang sudah tidak bersekolah itu dikatakan terpengaruh dengan rakan sebaya dan menghisap dadah sejak berusia 13 tahun.

Begitulah realitinya, golongan belia berusia 19 hingga 39 tahun merupakan kategori penagih dadah tertinggi iaitu 65 peratus daripada 53,000 individu yang ditangkap.

Lagi menyedihkan, ramai dalam kalangan mereka terlibat kerana terdesak memerlukan wang untuk membeli dadah, berakhir dengan melakukan pelbagai jenayah lainnya, hingga melibatkan ancaman nyawa.

Kitaran berkaitan masalah ketagihan dadah dengan aspek kesejahteraan dan keselamatan masyarakat akan menjadi sukar dibendung jika kurangnya usaha efektif pencegahan dalam kalangan generasi muda.

Jika kumpulan penagih ini gagal dipulihkan, mereka akan melalui hidup dalam sengsara serta akan menjadi warga yang tidak atau kurang produktif, seterusnya menjadi beban kepada keluarga, masyarakat dan negara.

Penagihan dadah adalah suatu fenomena buruk yang telah berpanjangan di Malaysia. Tambahan lagi, apa yang paling membimbangkan semua pihak adalah trend penagihan semula di samping kes penagih baharu pula semakin bertambah hari demi hari.

Laporan tahunan AADK menunjukkan trend peningkatan kes penagihan pada setiap tahun yang melibatkan generasi muda iaitu remaja.

Pengarah Jabatan Siasatan Jenayah Narkotik (JSJN) Bukit Aman, CP Dato’ Razarudin Husain berkata, salah guna dadah dilihat tidak akan selesai sebaliknya terus kritikal apabila setiap keluarga di negara ini dikhuatiri bakal mempunyai seorang yang akan terjebak dengan penyalahgunaan dadah menjelang 2029 (Utusan Malaysia, 27 April 2021).

Dalam pada itu, Kajian Institut Keselamatan Awam (IPSOM) Kementerian Dalam Negeri (KDN) bersama Universiti Teknologi Malaysia mendapati dalam tempoh lapan tahun akan datang, negara akan merekodkan seramai 2.5 juta penagih dengan purata penggunaan 319,400 kilogram (kg) dadah yang dianggarkan bernilai RM16 bilion.

Gejala penyalahgunaan dadah yang semakin serius itu dilakukan secara berkumpulan dengan nisbah penagih dalam komuniti kini adalah 1:7 orang, memberi makna jumlah sebenar penagih sudah lebih tiga juta.

Pada Mei 2022, menurut Pengarah Jabatan Siasatan Jenayah Narkotik (JSJN) Bukit Aman, CP Dato’ Ayob Khan Mydin Pitchay memaklumkan bahawa seramai 119 orang penagih dadah baharu dikesan setiap minggu di seluruh negara pada tahun 2021.

Jumlah penagih pada tahun 2021 adalah seramai 129,604 orang dan 15 peratus daripadanya, iaitu 6,480 merupakan penagih baharu.

Bagi seorang penagih dadah yang dikesan, terdapat tujuh lagi penagih yang tidak dapat dikesan.

Mengikut jumlah statistik yang ada, ini bermakna bilangan penagih dadah di Malaysia tahun lalu adalah hampir sejuta orang iaitu 907,222.

Beliau berkata demikian berdasarkan kepada statistik United Nations Office on Drugs and Crime (UNODC) yang merekodkan nisbah penagih dadah bahawa seorang bagi setiap lapan keluarga dan bilangan tersebut dijangka akan meningkat kepada dua penagih bagi setiap lapan keluarga dalam tempoh kira-kira 10 tahun lagi.

Atas dasar tahap keseriusan berdasarkan maklumat tersebut, pendidikan anak yang pertama dan paling utama dalam Islam ialah pendidikan dalam keluarga yang berperspektif Islam.

Ibu bapa dan keluarga adalah entiti paling kecil dalam masyarakat yang perlu memainkan peranan paling serius dalam memastikan anak-anak tidak terlibat dengan penyalahgunaan dadah.

Keibubapaan atau ‘parenting’ hari ini tidak sama dengan zaman dahulu. Perubahan yang mendadak dalam keadaan hidup kita ibarat tsunami yang memberi kesan kepada nilai dan corak kehidupan kita.

Maka, pendekatan ‘Lebih Baik Cegah’ akan meningkatkan prestasi bukan risiko.

Penerapan penghayatan nilai agama dalam keluarga adalah pendidikan yang utama untuk membentuk anak-anak agar menjadi manusia yang beriman, berakhlak mulia yang mencakupi etika, moral, budi pekerti, serta memiliki pemahaman dan pengamalan nilai keagamaan dalam kehidupan seharian.

Manakala, bagi golongan remaja dan belia, mereka perlulah membekalkan diri dengan ilmu pengetahuan agar dapat menangkis gejala sosial, terutama yang berpunca daripada penyalahgunaan dadah.

Generasi muda juga perlu berani dan tegas mengatakan ‘tidak’ kepada dadah.

Kita juga berharap janganlah ada keluarga yang mengambil pendekatan yang merugikan masa depan penagih dadah itu sendiri dengan ‘melindungi’ mereka berbanding menyerahkannya kepada pihak berkuasa untuk tujuan rawatan dan  pemulihan.

Tentunya rakyat Malaysia mengharapkan ada sinar dalam menangani permasalahan dadah ini dengan serius dan konsisten kerana ia merupakan satu ancaman besar terhadap generasi lingkungan apalagi negara.

Jangan sampai nasi sudah menjadi bubur, barulah nak menuding siapa yang bersalah. Generasi muda negara perlu diselamatkan.

Semua pihak perlu memainkan peranan agar situasi yang membimbangkan ini dapat dibendung dengan bersungguh-sungguh.

Maka, marilah bersama-sama membanteras najis dadah ini demi kesejahteraan keluarga, masyarakat dan negara.

Faridah Maludin
Ketua Unit Putuskan Rantaian Dadah
Kluster Masyarakat Progresif
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Permohonan Maaf Kepada StreetNgaji Kuala Lumpur

Berikutan penulisan berita bertajuk “StreetNgaji Inisiatif Didik Gelandangan Chow Kit” pada 9 Jun 2023 di Portal IKRAM, telah berlaku beberapa kekeliruan terhadap fakta yang tidak disengajakan.

Oleh yang demikian, Editorial Jabatan Komunikasi dan Media IKRAM memohon maaf kepada pihak StreetNgaji Kuala Lumpur, terutamanya Penasihat StreetNgaji Kuala Lumpur, Puan Noorazian Anidin dan semua yang terlibat atas segala kekhilafan yang terjadi.

Berikutan itu juga, berita tersebut telah dikeluarkan daripada Portal IKRAM dan di semua media sosial lainnya.

Editor Jabatan Komunikasi dan Media
Pertubuhan IKRAM Malaysia


Keputusan SPM 2021: 55.29% Lulus Semua Mata Pelajaran

PUTRAJAYA – Ketua Pengarah Pendidikan, Datuk Nor Zamani Abdol Hamid berkata, seramai 55.29 peratus daripada keseluruhan 407,097 calon Sijil Peperiksaan Malaysia (SPM) 2021 lulus sekurang-kurangnya semua mata pelajaran.

Manakala seramai 9,696 atau 2.54 peratus daripada keseluruhan calon memperoleh keputusan semua A dalam semua  mata pelajaran.

“Gred purata nasional (GPN), iaitu indeks yang digunakan untuk menilai pencapaian calon SPM 2021 di seluruh negara, ialah 4.86 mata.”

Beliau berkata, peratus calon yang layak untuk menerima sijil SPM dengan syarat lulus Bahasa Melayu dan Sejarah adalah sebanyak 88.09 peratus atau 336,630 orang calon.

“Berdasarkan syarat pensijilan SPM yang telah ditetapkan mulai 2013, calon mesti sekurang kurangnya lulus dalam Bahasa Melayu dan Sejarah untuk layak mendapat sijil SPM,” kata Nor Zamani dalam satu sidang media hari ini.

Tambahnya lagi, peratus calon yang layak untuk terima sijil SPM adalah sebanyak 88.09 peratus, bersamaan dengan 336,630 orang calon.

“Selain itu, 1,411 orang calon berkeperluan khas iaitu CBK telah menduduki SPM 2021. Daripada jumlah tersebut, sebanyak 69.10 peratus CBK layak untuk terima sijil bagi SPM 2021.”

Dalam pada itu, Nor Zamani berkata, calon SPM 2021 merupakan kohort pertama yang menggunakan sistem Kurikulum Standard Sekolah Menengah (KSSM), dengan menggunakan piawaian antarabangsa.

“Antara ciri-ciri KSSM ialah kemahiran lisan dan mendengar bagi Bahasa Melayu dan Bahasa Inggeris, serta ujian amali sains dalam empat mata pelajaran iaitu Fizik, Kimia, Biologi dan Sains Tambahan,” jelas beliau lagi.

Beliau berkata, pelaporan analisis prestasi mata pelajaran dibahagi kepada tiga kategori – 27 mata pelajaran baharu, 48 mata pelajaran sedia ada yang menggunakan format baharu, dan 20 mata pelajaran sedia ada dengan format sedia ada.

Bagi kategori prestasi mata pelajaran baharu seperti dalam jadual tiga, mata pelajaran Seni Halus 2D, Tarian dan Apresiasi Tari menunjukkan prestasi tertinggi.

“Seterusnya, bagi kategori mata pelajaran sedia ada dengan format baharu dalam jadual empat, mata pelajaran Bahasa Kadazan Dusun menunjukkan prestasi tertinggi.”

Manakala, kategori prestasi mata pelajaran sedia ada dengan format sedia ada dalam Jadual 5, mata pelajaran Turath Dirasat Islamiah menunjukkan prestasi tertinggi.

“Calon SPM 2021, baik calon persekolahan atau persendirian, boleh menyemak keputusan masing bermula 10 pagi ini. Calon sekolah boleh dapat keputusan SPM daripada sekolah masing-masing, manakala slip SPM akan dihantar melalui pos bagi calon persendirian, juga pada hari ini,” kata Nor Zamani.

Di samping itu, calon sekolah dan persendirian boleh menyemak keputusan melalui secara dalam talian di pautan https://myresult.spm.moe.gov my/ mulai 10 pagi (hari ini) sehingga 6 petang pada 24 Jun 2022.

“KPM juga menyediakan sistem secara pesanan ringkas (SMS) untuk mendapatkan rumusan keputusan SPM 2021, dengan menaip SPM<jarak>No Kad Pengenalan<jarak>No Angka Giliran SPM 2021 dan hantar ke 15888.”

Dalam pada itu, Nor Zamani berkata, KPM tidak membuat perbandingan dari segi jumlah pelajar mendapat gred A untuk kesemua mata pelajaran, negeri mana yang terbaik kali ini atau perbandingan dari segi sekolah bandar dan luar bandar.

Tambahnya lagi, perkara itu diputuskan berdasarkan faktor kesemua calon dan pengurusan sekolah mengalami tempoh yang sukar sepanjang pandemik Covid-19, di samping pengenalan KSSM buat kali pertama.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tip persediaan diri menyambut Ramadan

Ahlan wa sahlan Ya Ramadan. Pejam celik pejam celik, tinggal menghitung hari saja lagi kita bakal menyambut kedatangan bulan yang suci ini.

Rasa seperti baru sahaja kita menyambutnya tahun lepas. Begitulah putaran waktu akhir zaman, terasa begitu cepat berjalan.

Oleh itu, apa yang telah kita persiapkan untuk menyambut kedatangan bulan Ramadan ini?

Bukan hanya rohani, tapi jasmani iaitu fizikal kita juga penting untuk kita persiapkan supaya rasa lebih ‘fit’ sepanjang berpuasa nanti, terutamanya kepada mereka yang pernah mengalami penyakit gastrik.

Memandangkan saya juga salah seorang pengidap penyakit tersebut, maka saya akan kongsikan sedikit petua dan pengalaman saya dalam menangani masalah gastrik tersebut.

Yang pertama sekali, tinggalkan makanan yang menyumbang kepada masalah gastrik seperti yang dinyatakan oleh Dr. Rizin Kusop yang berasal dari Sabah.

Menerusi saluran YouTube, beliau menjelaskan ada lima makanan yang memperburukkan lagi sakit gastrik iaitu susu dan segala jenis produk tenusu, kopi, makanan dan minuman yang masam-masam, makanan pedas dan makanan yang berlemak tepu.

Jadi tinggalkan dahulu kelima-lima jenis makanan dan minuman ini selama seminggu atau lebih. Ini untuk mengembalikan semula keselesaan perut kita.

Selain itu, saya tambahkan dengan gula putih dan produk yang mengandungi gluten. Sebabnya, kedua-dua bahan ini akan menyebabkan keradangan badan kita terutama perut sekiranya diambil dalam jumlah yang kerap.

Untuk pesakit gastrik, gula putih boleh digantikan dengan gula tebu organik, gula kelapa, gula molases, tapi ingat! Walaupun ia organik bukan bermakna anda boleh mengambilnya secara berlebihan.

Sesuatu yang berlebihan itu adalah membawa mudarat dan Allah tidak menyukai makan dan minum secara melampaui batas. Bersederhanalah sebab sederhana itu membawa kepada ketakwaan.

Menurut pengalaman saya, selepas saya meninggalkan semua makanan dan minuman yang dinyatakan tersebut, alhamdulillah saya beransur pulih dan mampu berpuasa seperti sediakala, malah berasa lebih cergas dan tidak mudah letih sepanjang berpuasa.

Saya lebih banyak meminum air kosong atau mineral, makan buah-buahan dan sayur-sayuran pelbagai jenis.

Di samping itu, apabila tiba waktu berbuka, sebaiknya makan buah kurma dahulu dan banyakkan minum air kosong. Jika tiada kurma, boleh gantikan dengan buah-buahan segar seperti pisang, betik dan lain sebagainya.

Elakkan terus memakan makanan yang berat dan terlalu kenyang. Ini kerana biasanya ia akan menyebabkan perut sebu, kembung dan berasa tidak selesa terutamanya kita individu yang mempunyai penyakit gastrik. Sejam kemudian, bolehlah mulai memakan makanan yang berat seperti nasi dan lauk-pauk lainnya.

Demikian beberapa tip yang dapat penulis bahagikan sesuai dengan pengalaman penulis sendiri dan berjaya mendapat hasil yang memuaskan sebelum tibanya bulan Ramadan.

Alhamdulillah, penulis pun dapat menjalani ibadah puasa nanti dengan mental dan fizikal yang sihat. Saya yakin sesiapa pun pasti menginginkan hal yang sama iaitu diberi kesihatan oleh Allah Taala supaya dapat beribadah dengan lebih baik, lebih-lebih lagi pada bulan yang mulia.

Seterusnya, jangan lupa untuk menggantikan puasa yang pernah ditinggalkan pada tahun lepas. Apakah dibolehkan untuk mengganti puasa pada bulan Syaaban memandangkan waktunya begitu dekat dengan bulan Ramadan? Tentu saja boleh.

Ummul Mukminin Aisyah RA biasa menggantikan puasa beliau pada bulan Syaaban. Hadis ini diceritakan dalam kitab Sahih Bukhari.

Aisyah berkata, “Aku mempunyai tanggungan hutang puasa Ramadan. Aku tidak mampu mengqadanya kecuali pada bulan Syaaban disebabkan kesibukan melayani Nabi Muhammad SAW.”

Jadi tiada alasan untuk menunda lagi penggantian puasa, tambahan pula berpuasa pada bulan Syaaban itu dapat melatih diri lebih awal sebelum memasuki gerbang Ramadan.

Selain daripada itu, persiapkan rohani kita dengan ilmu, rajinlah menghadiri kuliah dan aktiviti keilmuan lain, sama ada secara langsung hadir di lokasi atau secara dalam talian.

Dengan demikian, ia akan menaikkan lagi semangat dan iman kita dalam menuju bulan Ramadan.

Pada zaman serba moden ini, semua boleh dijangkau oleh tangan kita termasuklah aktiviti ceramah agama atau aktiviti keilmuan lain. Semua terpulang kepada kita sama ada mahu atau tidak.

Kepada mereka yang mempunyai anak, ajarilah anak-anak anda tentang ibadah puasa; apa sahaja rukun-rukunnya, ganjaran apa yang Allah beri bagi mereka yang ikhlas berpuasa.

Jangan secara drastik menyuruh anak berpuasa sehari penuh, sebaliknya dimulai dengan puasa setengah hari. Apabila mereka berjaya melepasi puasa sampai ke tengah hari, maka bersorak gembiralah untuk mereka.

Boleh juga dengan memberikan mereka hadiah tapi hendaklah anda menerangkan kepada anak bahawa ganjaran daripada Allah itu lebih menarik.

Hendaklah mereka ikhlas dalam berpuasa, bukan cuma mengharap hadiah semata. Insya-Allah, anak akan semakin bersemangat dan bersedia untuk berpuasa penuh.

Para ibu bapa perlulah memberikan makanan dan minuman yang bernutrisi untuk anak-anak berbuka agar setelah itu mereka lebih bertenaga, tidak cepat penat, lebih cergas. Begitu juga dengan menu sahur.

Mudah-mudahan persediaan yang kita lakukan ini bernilai pahala di sisi Allah dan menjadikan diri kita lebih khusyuk dalam beribadah pada bulan yang mulia.

“Ya Allah, sampaikanlah kami pada bulan Ramadan, kurniakanlah kami hati yang ikhlas mengerjakan ibadat kepada-Mu, terimalah segala amal kebaikan kami.” Amin Allahumma amin.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bagaimana Naib Canselor dilantik?

Proses pemilihan dibuat oleh Jawatankuasa Tetap Pemilihan Naib Canselor Universiti Awam yang mencari calon paling berkelayakan untuk dicadangkan kepada Menteri Pendidikan.

Menurut sumber yang dipercayai, cara pemilihan Naib Canselor telah berubah sejak pemerintahan kerajaan Pakatan Harapan (PH) dan selepas pelbagai maklum balas daripada akademia dan sesi ‘townhall’ pada pertengahan Julai 2018, proses dan sistem pemilihan baru diperkenalkan.

Jawatankuasa Tetap Pemilihan Naib Canselor Universiti Awam yang ditubuhkan di bawah Kementerian Pendidikan Malaysia (KPM) ini membuat cadangan mereka berdasarkan set kriteria teras iaitu kecemerlangan akademik, kepemimpinan berwawasan dan intelektual.

Untuk mencadangkan proses pemilihan itu bukannya berdasarkan keterlibatan calon dalam pertubuhan tertentu atau rapatnya dengan menteri, keperibadian atau kumpulan tertentu tetapi atas faktor kebijaksanaan jawatankuasa pemilihan tersebut.

Jawatankuasa itu kini dipengerusikan oleh Tan Sri Zarinah Anwar dan dianggotai Tan Sri Abdul Wahid Omar, Tan Sri Dr Lin-See Yan, Prof Datuk Dr Mohamad Abdul Razak dan Dr Andrew Aeria.

Sebagai contoh, berikut ialah cara pelantikan Naib Canselor menurut Perkara 13 dalam Perlembagaan Universiti Sains Malaysia (USM).

“Naib Canselor dan Timbalan Naib Canselor.

1. Maka hendaklah ada seorang Naib Canselor yang hendaklah dilantik oleh Menteri selama tempoh tiga tahun, atas nasihat jawatankuasa yang dilantik di bawah seksyen 4A Akta dan selepas berunding dengan Lembaga.

2. Setelah habis tempoh pelantikan itu, seseorang Naib Canselor layak untuk dilantik semula.

3. Menteri boleh menamatkan pelantikan Naib Canselor pada bila-bila masa dan hendaklah menyatakan sebab bagi penamatan itu.

4. Naib Canselor hendaklah menjadi ketua pegawai eksekutif dan hendaklah bertanggungjawab bagi keseluruhan fungsi pentadbiran, akademik dan pengurusan dan hal ehwal hari ke hari Universiti dan hendaklah bertindak di bawah kuasa dan arahan am Lembaga dan Senat.

5. Naib Canselor hendaklah, tertakluk kepada peruntukan Perlembagaan ini, menjalankan pengawasan am ke atas semua perkiraan mengenai pengajaran, penyelidikan, kewangan, pentadbiran, kebajikan dan tatatertib di Universiti, dan boleh menjalankan apa-apa kuasa lain yang diberikan kepadanya oleh Perlembagaan ini dan mana-mana statut, kaedah-kaedah atau peraturan-peraturan.

6. Tempoh jawatan dan syarat lain perkhidmatan bagi Naib Canselor hendaklah ditentukan oleh Menteri, selepas berunding dengan Lembaga, dan hendaklah mengikat Universiti.

7. Hendaklah ada sekurang-kurangnya seorang Timbalan Naib Canselor yang hendaklah dilantik oleh Menteri selepas berunding dengan Naib Canselor, daripada kalangan orang yang layak dan patut dari dalam atau luar Universiti, atas apa-apa terma dan syarat perkhidmatan yang ditentukan oleh Menteri selepas berunding dengan Naib Canselor, dan Universiti hendaklah terikat dengan pelantikan, terma dan syarat itu.

8. Jika bagi sesuatu tempoh yang lama, jawatan Naib Canselor kosong, atau Naib Canselor tidak berupaya oleh sebab sakit, cuti atau apa-apa sebab lain untuk menjalankan mana-mana daripada fungsi jawatannya, Timbalan Naib Canselor atau, jika ada lebih daripada seorang Timbalan Naib Canselor, mana-mana seorang daripada mereka sebagaimana yang dinamakan oleh Menteri hendaklah menjalankan fungsi itu; dan sekiranya semua jawatan Timbalan Naib Canselor kosong atau semua Timbalan Naib Canselor, tidak berupaya oleh sebab sakit, cuti atau apa-apa sebab lain, Menteri hendaklah membuat apa-apa perkiraan sementara yang difikirkannya patut bagi penjalanan fungsi itu.”

Dalam pada itu, kenyataan media ‘Hentikan Tuduhan Tidak Berasas Terhadap Universiti Awam’ oleh UTM pada 18 Januari 2020 menyatakan bahawa masyarakat perlu bijak dan adil dalam menilai sesuatu isu terutamanya yang menyentuh sensitiviti masyarakat seperti isu politik, kaum dan agama yang tersebar dalam pelbagai media bagi mengelakkan berlakunya perpecahan rakyat.

Menurut sumber yang dipercayai, tentunya isu-isu yang belum pasti sahih, tidak benar, berunsur provokasi atau berbaur fitnah yang tersebar luas seperti isu pelantikan Naib Canselor akan mengakibatkan keresahan dan kacau-bilau yang akhirnya mengganggu-gugat kestabilan negara. Negara dan rakyat akhirnya yang akan rugi.

Pihak yang terbabit melaporkan isu tersebut tidak sewajarnya menjadikan universiti sebagai platform propaganda mahupun pendoktrinan negatif. Dalam pada itu, universiti sentiasa memenuhi misi dan visi pendidikan tinggi negara iaitu berkecuali daripada politik dan selari dengan kerajaan semasa yang memerintah.

Selain itu, semua pihak mempunyai hak yang sama untuk berkata sesuatu tetapi kebenaran adalah apabila sesuatu pernyataan yang dibuat adalah berpandukan asas yang tepat, bukti yang kukuh serta bebas daripada niat jahat terutamanya yang akan mengganggu-gugat keharmonian dan ketenteraman awam, tidak terkecuali warga universiti awam.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hira’ lahirkan perintis muda sains

Pengetua Sekolah Menengah Islam Hira’ (SMIH) dan Maahad Tahfiz al-Quran Hira’ (MTQH), Tn Bat Kamaruzaman Abdul Kadir berkata, dua lagi kumpulan perintis muda sekolah yang turut menyertai program ini pada akhir tahun lalu ialah Ibnu Sina dan Umar al-Khattab.

“Pada tahun ini pula, sekolah telah menghantar adik Muhaimin bin Ramlan, satu-satunya peserta Young Innovators anjuran Sime Darby Berhad dan beliau telah meraih tempat kedua,” jelasnya semasa ucapan pada Hari Anugerah Gemilang (HAG) 2016 bagi SMIH dan MTQH (SMITQH) di Dataran Hira’ pada Ahad, 3 April yang lalu.

HAG SMITQH 2016 telah dirasmikan oleh Tn Hj Abdullah Hj Ramli, Penolong Pengarah Bahagian Sektor Pengurusan Pendidikan Islam Negeri Selangor merupakan program tahunan dua sekolah tersebut yang diadakan bagi meraikan pelajar-pelajar yang telah mencapai keputusan cemerlang dalam pelbagai aspek pada tahun 2015.

“Pihak sekolah telah berusaha menyediakan segala kelengkapan ilmu akademik, ko-kurikulum bagi mengimbangi sahsiah pelajar sebagai persediaan mereka untuk berada dan menghadapi medan jihad sebenar kehidupan mereka kelak sesuai dengan tema HAG 2016 iaitu Pendidikan Holistik Tunjang Kegemilangan Ummah,” demikian ucap beliau lagi.

Persembahan pelajar, anugerah kecemerlangan dan pameran sains & inovasi semasa HAG 2016

Menurutnya dalam aspek pendidikan, Hira’ telah banyak melibatkan pelajar-pelajar aktif dalam segala aktiviti yang diadakan samada SMIH atau MTQH.

“HAG adalah satu program yang sangat ditunggu-tunggu oleh ibu bapa serta pelajar-pelajar yang diraikan khususnya.”

Bat Kamaruzaman berkata, kejayaan seseorang pelajar merupakan hasil gembleng tenaga dan kerjasama daripada semua pihak iaitu pelajar, ibu bapa, guru-guru dan seluruh warga Hira’.

Tambahnya, bagi pertandingan Perkhemahan Nasional Di Udara KRS 2016 pula, pihak sekolah telah berjaya memperolehi johan Kem Kraf kategori Syabab dan tempat ketiga bagi Kawad Kaki manakala bagi pertandingan Basic Self Defence (BaSeD), Hira’ telah berjaya meraih tempat kedua kategori Fatayat.

Antara penglibatan para pelajar dalam aktiviti yang dianjurkan ialah program Karnival MAPPIS anjuran Kerajaan Negeri Selangor, Karnival Majlis Guru-Guru Besar Sekolah Islam Malaysia (MGBSIM) anjuran IKRAM MUSLEH, Debat Antarabangsa Singapura dan Debat Sekolah-Sekolah anjuran Universiti Islam Antarabangsa Malaysia (UIAM).

“Di peringkat sukan daerah pula, pelajar-pelajar kita telah menunjukkan kesungguhan dan komitmen mereka dan telah terpilih mewakili daerah Kuala Selangor bagi acara ping pong, merentas desa dan bola Jaring,” ujarnya.

Sepanjang program HAG ini berlangsung, turut diadakan pameran sains dan inovasi untuk para pengunjung yang hadir.

Terkini katanya, sepanjang minggu lalu, pihak sekolah telah terlibat dalam Sukan Tahfiz Daerah Kuala Selangor di mana bagi kategori Banin, Hira’ telah mendapat johan bagi acara ping pong dan tempat ketiga acara badminton.

Sementara itu, bagi kategori Banat pula, Hira’ turut meraih johan dalam acara bola jaring, ping pong dan memanah jarak 15 meter serta naib johan bagi acara badminton.


Belajar menghargai kepelbagaian

Dalam konteks masyarakat majmuk dan rencam, tidak dapat dinafikan wujudnya perasaan kurang senang dan tidak selesa apabila berinteraksi dengan kelompok yang berbeza khususnya berlainan bangsa keturunan, agama anutan dan adat resam budaya.

Perasaan tersebut adalah sebahagian daripada fitrah yang tercetus daripada corak pemikiran otak primitif yang bertanggungjawab menjaga keselamatan dan survival asas manusia.

Pemikiran primitif ini sentiasa berwaspada dan curiga, bimbang kelompok berbeza dan tidak sama itu mengancam keselamatan diri dan nyawa. Cemas dan perasaan takut menyelubungi sehingga kita bertindak menjauhi satu sama lain.

Terhasillah jurang polarisasi, pemisahan dan peminggiran dalam masyarakat yang semakin melebar. Yang subur hanyalah perasaan syak wasangka, benci-membenci dan permusuhan.

Sekiranya tidak dikawal dan diselia dengan baik, kebencian akan memuncak menjadi keganasan dan kekerasan yang boleh melibatkan kehilangan nyawa dan kerosakan harta benda.

Itulah yang digambarkan secara ringkas oleh Piramid Kebencian (Pyramid of Hate) yang diperkenalkan oleh Anti Defamation League (ADL) pada tahun 2003 (Rujuk foto artikel).

Piramid tersebut menjelaskan tentang tingkah laku berat sebelah (bias) yang terhasil daripada kebencian terhadap kepelbagaian, bermula daripada dasar piramid yang dibentuk oleh sikap prejudis kemudian naik ke tahap perlakuan berat sebelah diikuti dengan bentuk diskriminasi yang melibatkan polisi pendidikan, perumahan, ekonomi, politik dan pekerjaan sehingga mencetuskan keganasan terhadap nyawa dan harta benda.

Genosid atau pembunuhan beramai-ramai sesuatu bangsa atau kelompok akibat kebencian perkauman menjadi tahap kemuncak kepada piramid tersebut. Apakah langkah strategik yang perlu diambil untuk mengelakkan pendakian Piramid Kebencian tersebut?

Tiada jalan pintas melainkan memastikan setiap warganegara sanggup belajar menambahkan ilmu pengetahuan berkenaan cara hidup, gaya komunikasi, adat resam dan agama anutan kelompok lain yang hidup bersama dalam satu komuniti.

Peribahasa Melayu ‘tak kenal maka tak cinta’ kerap digunakan untuk memberi gambaran perihal pentingnya mengenali seseorang atau sesuatu keadaan dengan lebih mendalam terlebih dahulu, sebelum membuat sebarang kesimpulan dan keputusan.

Sering kali persepsi dan tanggapan awal akan berubah setelah lebih banyak maklumat dan pengetahuan diperoleh mengenai seseorang atau sesuatu situasi.

Terdapat juga bidalan kata pujangga ‘kejahilan adalah musuh utama manusia’ yang menunjukkan betapa kejahilan boleh membawa kesan negatif yang mempengaruhi kehidupan manusia.

Lantaran kita jahil dan tidak arif dengan cara hidup dan pegangan adat resam kelompok lain yang menjadi jiran tetangga dan rakan taulan kita, begitu mudah untuk bibit permusuhan dan anasir jahat menular dalam masyarakat.

Dalam proses mengikis rasa permusuhan dan menggantikannya dengan sikap toleransi yang subur, ahli masyarakat mestilah berani mengambil langkah jujur dan ikhlas untuk mendampingi dan berkenal-kenalan dengan kelompok lain dalam lingkungan persekitaran yang sama.

Kita mesti belajar menerima hakikat bahawa kepelbagaian yang wujud adalah tanda kebesaran dan keagungan Allah SWT, sebagaimana yang dirakamkan dalam Surah ar-Ruum, ayat 22 (mafhumnya):

“Dan di antara tanda kekuasaan-Nya ialah kejadian langit dan bumi, dan perbezaan lisan (bahasa) serta warna kulit kamu. Sesungguhnya yang demikian itu mengandungi keterangan bagi orang yang berpengetahuan.”

Allah SWT menegaskan dalam al-Quran, Surah Al-Hujurat ayat 13 (mafhumnya):

“Wahai manusia, sesungguhnya Kami ciptakan kamu daripada seorang lelaki dan seorang perempuan dan Kami jadikan kamu berbangsa-bangsa dan bersuku-suku supaya kamu saling kenal-mengenal…”

Jelas dalam ayat ini, Allah SWT menciptakan manusia yang berbagai-bagai bangsa, puak dan suku untuk saling belajar mengenali. Manusia sememangnya mesti belajar hidup bersama dan berkongsi sumber kekayaan yang ada.

Keupayaan untuk belajar melalui pengalaman yang menimbulkan rasa emosi positif dan negatif adalah dikendalikan oleh sistem limbik dalam otak mamalia.

Dengan adanya keupayaan ini, haiwan mamalia mempunyai ingatan dan memori yang akan mempengaruhi tingkah laku dan gaya kehidupannya. Melalui sistem limbik ini juga manusia mampu belajar melalui pengalaman yang manis atau pahit berkaitan dengan kehidupan di sekitarnya.

Di peringkat awal interaksinya dengan kelompok lain yang berbeza dan dianggap mengancam keselamatannya, manusia memanfaatkan keupayaan sistem limbik untuk membuat penilaian semula dengan cara belajar lebih mendalam tentang ciri-ciri profil dan tingkah laku kelompok tersebut.

Selepas dia meyakini bahawa kelompok yang berbeza itu hanya tampak berbeza dari sudut karakteristik fizikalnya, namun sebenarnya mempunyai banyak persamaan berkaitan aspek lain seperti mempunyai cita-cita yang sama, sayangkan ahli keluarga, mempunyai naluri untuk menabur jasa dan prihatin terhadap nasib orang lain, barulah seseorang itu mampu melihat kepelbagaian sebagai tanda kebesaran Tuhan, bukannya satu ancaman dan liabiliti.

Selepas berjaya melangkaui zon ketakutan, barulah keadaan lebih kondusif untuk belajar menghormati dan menghargai kelompok lain yang mempunyai perbezaan yang ketara.

Dengan berbekalkan otak neo-korteks yang dianugerahkan Allah SWT kepada manusia sebagai makhluk terbaik ciptaan-Nya (ahsani taqwim), manusia mampu mengusahakan supaya kepelbagaian kaum dari sudut bangsa keturunan, warna kulit, bahasa pertuturan dan agama anutan dimanfaatkan sepenuhnya.

Kepelbagaian tidak harus lagi dilihat sebagai ancaman liabiliti yang perlu dimusuhi dan dipinggirkan. Sekalipun sukar menguruskan kepelbagaian dan kemajmukan yang ada, manusia mampu menggunakan akal fikiran yang bijaksana untuk menyelesaikan segala konflik dengan hikmah.

Gaya komunikasi yang asertif dapat menghasilkan penyelesaian melalui proses syura yang telus bagi mendapatkan keputusan konsensus yang seimbang serta adil. Tidak perlu lagi menggunakan gaya komunikasi yang pasif, agresif dan pasif-agresif untuk menyelesaikan masalah.

Terbangunlah satu komuniti yang saling berkasih sayang, hormat-menghormati, bertolak-ansur, muafakat dan yakin akan keupayaan masing-masing untuk memainkan peranan yang efektif bagi menjamin masa hadapan generasi akan datang.

Yang berat sama dipikul, yang ringan sama dijinjing – itulah kemakmuran bersama yang hendak kita capai sebaik mungkin menggunakan kaedah pengurusan kepelbagaian yang sejahtera.

Profesor Datuk Dr Harlina Halizah Siraj
Pensyarah Jabatan Pendidikan Perubatan UKM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


NGO Malaysia kutuk serangan Israel di Masjid al-Aqsa

KUALA LUMPUR – Sebanyak 45 NGO Malaysia mengutuk beberapa siri serangan tentera rejim aparteid Israel terhadap Masjid al-Aqsa pada bulan Ramadan.

“Masjid al-Aqsa sekali lagi menjadi sasaran pencerobohan pendatang haram Zionis di saat umat Islam sedang beribadah pada bulan Ramadan kali ini,” kata Pengerusi Humanitarian Care Malaysia (MyCARE), Prof. Madya Dr Hafidzi Mohd Noor.

Tambahnya dalam sidang media ‘Hands Off Masjid al-Aqsa’ bersama wakil-wakil NGO semalam, mereka masuk dengan angkuh atas alasan meraikan upacara keagamaan mereka, ‘Passover’ di bawah kawalan ketat tentera keganasan Israel.

“Sebagaimana pada Ramadan yang lalu, mereka telah mengganas dan menembak para jemaah di dalam masjid dengan senjata stun-grenade, kanister gas pemedih mata dan peluru getah. “

“Ratusan para jemaah mengalami kecederaan dan puluhan diberkas. Mereka berlaku kasar dan mencederakan wanita, kanak-kanak, warga tua bahkan orang kurang upaya.”

Menurutnya, wartawan menjadi sasaran utama dan anggota paramedik yang merawat mereka yang tercedera turut tidak terlepas daripada tindakan ganas tentera biadab Zionis.

“Sebagai reaksi balas, rakyat Palestin telah membanjiri Masjid al-Aqsa pada hari Jumaat minggu lalu bagi menggagalkan cubaan menceroboh dan mencemarkan masjid oleh kumpulan pelampau agama Zionis,” jelas Dr Hafidzi.

Katanya, pada Jumaat, 22 April sekali lagi kumpulan pelampau dan tentera Israel merempuh masuk ke Masjid al-Aqsa dan mengulangi jenayah keji mereka menyebabkan puluhan rakyat Palestin ditimpa kecederaan kerana ditembak tanpa sebarang provokasi.

“Rakyat Palestin berikrar untuk mempertahankan Masjid al-Aqsa walaupun dengan batang tubuh mereka.”

“Mereka telah menghalang cubaan yang sama pada Ramadan tahun lalu dan semua pencerobohan ke atas Masjid al-Aqsa selama ini. Mereka akan tetap teguh pertahan Masjid al-Aqsa selama-lamanya,” tegas beliau.

Kata beliau lagi, para murabitun (pengawal al-Aqsa) menyampaikan pesanan tegas bahawa mereka tidak akan berganjak sedikit jua untuk membenarkan pembahagian Masjid al-Aqsa, sama ada dari segi masa dan tempat eksklusif bagi tujuan peribadatan orang-orang Yahudi.

Berdiri teguh bersama rakyat Palestin yang mempertahan Masjid al-Aqsa, gabungan NGO-NGO itu turut menyeru masyarakat antarabangsa untuk bersolidariti dengan rakyat Palestin dalam mempertahankan masjid tersebut.

“Kami menyeru semua negara berdaulat untuk mengutuk Israel sekeras-kerasnya ke atas tindakan menjajah, segala bentuk kezaliman, rampasan tanah, sekatan ekonomi dan kepungan ke atas rakyat Palestin khususnya di Baitulmaqdis Timur, Tebing Barat dan Gaza.”

PBB juga digesa agar memanggil persidangan tergempar untuk menangani situasi bahaya yang menimpa Masjid al-Aqsa, masjid ketiga suci dan diiktiraf sebagai hak milik warisan (wakaf) umat Islam.

“Kami menyeru OIC supaya bertindak dengan segera untuk melindungi, menjamin keselamatan dan memelihara kesucian Masjid al-Aqsa yang menjadi sebab kewujudan OIC sejak awal.”

Menurutnya, OIC pada hari ini dilihat begitu lumpuh dalam menghadapi pelbagai cabaran yang dihadapi umat Islam, termasuklah kemuncak kezaliman yang berlaku ke atas Masjid al-Aqsa.

Sebanyak 45 NGO itu turut memberi sokongan padu kepada kerajaan Malaysia yang dengan tegas membidas Israel atas tindakan biadab ke atas Masjid al-Aqsa dan rakyat Palestin.

Dalam pada itu, Naib Presiden Pertubuhan IKRAM Malaysia (IKRAM), Prof. Dr Hanim Salleh berkata, IKRAM dan rakyat Malaysia sangat-sangat mengutuk  siri serangan rejim Israel ke atas Masjid al-Aqsa pada bulan Ramadan.

“Kami ingin menegaskan sekali lagi, ini satu tindakan yang sangat biadab dan IKRAM sebagai NGO Islam, juga ingin mengajak semua terutama rakyat Malaysia agar kita sama-sama mendoakan keselamatan dan kesejahteraan rakyat Palestin,” kata beliau.

Beliau juga menyeru agar semua pihak dan masyarakat sentiasa memberikan sokongan terhadap kempen-kempen kesedaran dan bersama gabungan seperti ini (Kempen Selamatkan Al-Quds) agar suara mereka lebih didengari, bukan sahaja di Malaysia tetapi juga di peringkat antarabangsa.

Dalam perkembangan berkaitan, Dr Hafidzi amat bersetuju dengan saranan agar kerajaan Malaysia mengambil inisiatif menerajui kempen memberikan tekanan di peringkat antarabangsa terhadap negara aparteid Israel.

Katanya, usaha seperti ini pernah dilakukan oleh Perdana Menteri pertama, Tunku Abdul Rahman Putra al-Haj yang bekerjasama Arab Saudi dan Maghribi untuk menubuhkan OIC, selepas tragedi pembakaran Masjid al-Aqsa pada 21 Ogos 1969.

“Kita telah lakukannya sebelum ini (penubuhan OIC). Kita boleh lakukannya (sekali lagi), insya-Allah.” jelasnya menyokong cadangan tesebut.

Wakil-wakil NGO lain yang hadir ialah Al-Quds Foundation Malaysia (QFM), MAPIM, Muslim Care Malaysia, HALUAN, Malaysia Women Coalition for Quds & Palestine (MWCQP) dan Kesatuan Ulama Muslimin Sedunia (Malaysia).

Selain itu, turut hadir wakil Boycott, Divestment and Sanction (BDS Malaysia), Palestinian Cultural Organization Malaysia (PCOM), ABIM, Global Peace Mission (GPM) Malaysia, Viva Palestina Malaysia (VPM) dan Aman Palestin.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM alu-alukan Belanjawan 2020

Pertubuhan IKRAM Malaysia (IKRAM) mengalu-alukan Belanjawan 2020 yang dibentangkan YB Menteri Kewangan pada Jumaat, 11 Oktober 2019.

Belanjawan yang dijangka merangsang ekonomi secara menyeluruh ini memberi perhatian kepada seluruh lapisan masyarakat termasuk rakyat miskin bandar, luar bandar, wanita dan orang muda serta penyediaan peluang latihan vokasional.

Dengan peruntukan perbelanjaan sejumlah RM297 bilion, sebanyak RM241 bilion akan dimanfaatkan untuk perbelanjaan mengurus manakala RM56 bilion pula untuk perbelanjaan pembangunan.

IKRAM mengambil maklum komitmen kerajaan kepada sektor pendidikan dengan peruntukan terbesar sebanyak RM64.1 bilion. Peruntukan ini merangkumi pelbagai inisiatif, termasuk membaik pulih sekolah daif, menyediakan kemudahan mesra OKU di sekolah dan peruntukan untuk TVET.

Institusi pendidikan di bawah MARA pula mendapat peruntukan RM1.3 bilion manakala RM2 bilion pula untuk pembiayaan pendidikan.

IKRAM menyambut baik usaha untuk membantu meringankan beban kumpulan yang layak melalui subsidi petrol. Bantuan untuk memiliki rumah pula diberi melalui pembiayaan RM10 bilion dan melalui penyediaan jaminan sebanyak RM3 bilion menerusi program Pembiayaan Sewa untuk memiliki.

Untuk belia dan wanita, #MalaysiaKerja disediakan dengan tujuan mewujudkan peluang pekerjaan yang lebih baik sekali gus mengurangkan kebergantungan terhadap pekerja asing berkemahiran rendah.

Melalui #GraduanKerja dan #WanitaKerja, insentif gaji selama dua tahun sebanyak RM500 sebulan disediakan selain inisiatif mengatasi pengangguran graduan melalui pengambilan graduan menganggur melebihi 12 bulan. Gaji minimum pula ditingkatkan kepada RM1,200 sebulan di wilayah bandar-bandar utama pada tahun 2020.

Dari aspek kesihatan pula, peruntukan permulaan sebanyak RM60 juta untuk menyediakan vaksin pneumokokal kepada semua kanak-kanak adalah satu insiatif baru yang patut dipuji.

Kedudukan Islam akan dimartabatkan lagi dengan peningkatan peruntukan bagi hal ehwal Islam kepada RM1.3 bilion manakala Jawatankuasa Khas Kewangan Islam bakal diwujudkan untuk membangunkan ekosistem kewangan Islam.

Tidak dilupa, Imam, Bilal (Muazin), Tok Siak/Noja/Merbot (penjaga masjid) dan Guru Takmir bakal memperolehi bantuan khas sementara Guru Kelas al-Quran dan Fardu Ain (KAFA) akan menerima kenaikan elaun sebanyak RM100 sebulan.

Pada masa yang sama, IKRAM juga prihatin terhadap perbelanjaan mengurus yang tinggi sebanyak 241 bilion atau 81 peratus daripada keseluruhan belanjawan.

IKRAM yakin kerajaan komited untuk mengambil langkah-langkah wajar untuk mengurangkan perbelanjaan mengurus. Agenda pengislahan institusi mestilah terus diutamakan, selain usaha-usaha untuk membanteras rasuah dan ketirisan.

Sehubungan itu, pelaksanaan projek-projek dan program-program berdasarkan peruntukan Belanjawan 2020 mestilah dilaksanakan dengan telus, profesional dan inovatif. Aspek pemantauan mestilah diberi perhatian sewajarnya.

Kepada rakyat, IKRAM menggesa agar mengambil peluang yang diberikan dalam Belanjawan 2020 dengan sebaiknya dengan bersikap proaktif demi kesejahteraan diri, keluarga, masyarakat dan negara secara amnya.

Tahniah kepada kerajaan yang telah menyediakan Belanjawan 2020! IKRAM mendoakan agar belanjawan ini akan dapat meningkatkan kualiti kehidupan dan kesejahteraan rakyat secara keseluruhannya.

Dr Mohd Parid Sheikh AhmadPresidenPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Terus berjuang untuk rakyat

“CSO perlu mengekalkan pendirian tidak memihak (non-partisan) dan bercakap tanpa takut atau memihak seperti yang telah dilakukan pada masa lalu,” jelasnya dalam Mesyuarat Agung Tahunan ke-7 GBM pada 30 Jun lalu.

Sementara itu, tambahnya, GBM bersama-sama dengan CSO lain akan secara kritikal terlibat dengan kerajaan baru untuk memastikan mereka menghormati janji-janji yang dibuat dalam manifesto mereka.

Katanya, Malaysia telah melakukan sejarah dengan berlakunya perpindahan kuasa yang aman daripada kerajaan Barisan Nasional (BN) sebelum ini kepada kerajaan Pakatan Harapan (PH) melalui proses pilihan raya.

Tambah beliau yang juga Timbalan Presiden IKRAM, rakyat menyambut baik perubahan ini yang membuka bab baru dalam sejarah Malaysia, yang juga menandakan perubahan dalam pembentukan pembangkang yang kini terdiri daripada parti politik daripada bekas parti pemerintah dan parti-parti politik lain.

“Sekarang adalah masa untuk bekerja ke arah Malaysia baru dan GBM akan mengambil tugas dalam beberapa tahun akan datang bekerjasama dengan pihak berkepentingan lain termasuk komuniti tempatan, pihak berkuasa dan organisasi masyarakat madani.”

Dalam mesyuarat agung itu, ahli-ahli Exco GBM 2018-2020 telah dipilih seperti berikut:

Pengerusi: Zaid Kamaruddin – Pertubuhan IKRAM Malaysia (IKRAM)

Timbalan Pengerusi: Tan Yew Sing – Merdeka University Education Centre (Merdeka)

Setiausaha: Seah Hong Yee – ENGAGE

Penolong Setiausaha: Ngu Ik Tien – Pertubuhan Aliran Kesedaran Negara (Aliran)

Bendahari: Raghavan Annamalai – Tamil Foundation Malaysia (TF)

1. Jeffrey Phang – Suara Rakyat Malaysia (SUARAM)

2. Danesh Prakash Chacko – Tindak Malaysia (TM)

3. Darshan Singh – Majlis Perundingan Malaysia Agama Buddha, Kritisian, Hindu, Sikh dan Tao (MCCBCHST)

4. Yow Lee Fung – LLG Cultural Development Centre (LLG)

5. Paul Liu Bao Shin – The Association of Graduates from Universities & Colleges of China, Malaysia (Liu Hua)

6. Stanley Yong Yew Wei – The KL & Selangor Chinese Assembly Hall (KLSCAH)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kebun komuniti menuai hasil

Kebun Komuniti Batu 9 ini merupakan projek kerjasama Pertubuhan IKRAM Malaysia (IKRAM) Kawasan Gombak, Jawatankuasa Penduduk (JKP) Zon 1 MPS, Majlis Pengurusan Komuniti Kampung (MPKK) Gombak Utara dan masyarakat tempatan.

“Perkarangan Dewan Orang Ramai Batu 9 dipilih sebagai lokasi kebun komuniti kerana kemudahcapaiannya pada warga Gombak Utara.

“Dengan itu, ia diharap menjadi contoh pusat aktiviti bercucuk tanam yang dapat menggalakkan aktiviti ini di sekitar Gombak Utara,” kata Setiausaha Kebun Komuniti Batu 9, Pn Noriah Idris.

Tambah beliau, projek ini juga dapat menjadi riadah dan mengeratkan warga Gombak Utara dan memacu ekonomi penduduk dengan menjadi pusat belian dan jualan hasil cucuk tanam.

Projek yang bermula pada Julai tahun lalu dimulakan dengan perkongsian teori dan praktikal tentang pertanian organik oleh konsultan penanaman organik, Hj Hud Sulaiman daripada MISA Agroecology Centre.

“Selain daripada bekerjasama bergilir untuk menyiram benih dan pokok, menyembur baja dan ubat jangkitan, kami akan bertemu seminggu sekali sama ada Sabtu atau Ahad untuk aktiviti kebun,” sambung Noriah.

Jelasnya, antara aktiviti tersebut ialah membuat campuran tanah, menyemai benih, memindahkan benih yang sudah tumbuh ke polibeg atau terus ke plot tanaman, menuai tanaman dan sebagainya.

Menariknya di kebun ini terdapat lebih kelulut yang membuat sarang.

“Encik Zainuddin Yahya, Ketua Kebun Komuniti yang berpengalaman mengusahakan ternakan kelulut telah membina beberapa rumah kelulut agar dapat meraih hasil madu kelulut di masa hadapan,” ujarnya.

Beliau turut merakamkan penghargaan kepada ADUN Gombak Setia, YB Muhammad Hilman Idham, Penasihat projek, Pn Norridah A Wahab (Ahli Majlis JKP Zon 1), Pengerusi projek, Tn Ahmad Farizal bin Manaff (Pengerusi MPKK Gombak Utara), ahli-ahli IKRAM Gombak dan para peserta yang memberikan sokongan seterusnya menjayakan projek kebun komuniti ini.

“Usaha ini akan diteruskan untuk menjadikan Kebun Komuniti Batu 9 sebagai kebun komuniti contoh yang mengutamakan penanaman organik, mengeratkan silaturahim dan menjadi pusat menjana ekonomi untuk masyarakat setempat.”


Gencatan Senjata di Gaza: Mengapa Draf Resolusi Rusia Ditolak?

Draf resolusi yang dirangka oleh Rusia untuk Majlis Keselamatan Pertubuhan Bangsa-Bangsa Bersatu (PBB) yang menggesa gencatan senjata kemanusiaan dalam perang antara Israel dan pergerakan Hamas Palestin di Gaza gagal menerima sekurang-kurangnya sembilan undi yang diperlukan pada majlis 15 anggota itu.

Kegagalan ini ditambah kepada beberapa siri percubaan yang gagal oleh organisasi antarabangsa untuk mengambil keputusan bagi menghasilkan langkah-langkah praktikal  dalam menyelesaikan isu-isu berdarah di Timur Tengah sejak permulaan konflik Palestin-Israel.

Teks resolusi itu dengan tegasnya mengutuk keganasan terhadap orang awam dan semua tindakan pengganas, tetapi tidak menyebut nama Hamas.

Lima ahli menyokong draf resolusi itu, empat menentang, manakala enam lagi berkecuali.

Rusia yang mencadangkan draf teks itu menggesa pembebasan tebusan, akses kemanusiaan dan pemindahan selamat bagi orang awam yang memerlukan.

China, Gabon, Mozambique, Rusia dan Emiriah Arab Bersatu menyokong draf resolusi tersebut. Perancis, Jepun, United Kingdom dan Amerika Syarikat menentangnya, manakala enam ahli lain iaitu Albania, Brazil, Ecuador, Ghana, Malta dan Switzerland tidak mengundi.

Pada asasnya, untuk Majlis membuat keputusan, draf resolusi mesti menerima sekurang-kurangnya sembilan undian yang menggalakkan, dengan tiada seorang pun daripada lima ahli tetapnya menentang atau menggunakan kuasa veto.

Vasily Nebenzia, wakil tetap Rusia ke PBB menyatakan kekesalan terhadap kegagalan Majlis Keselamatan untuk menerima pakai resolusi tersebut, sambil menyifatkan blok Barat hanya mementingkan diri.

Beliau berkata bahawa delegasi Barat telah menghancurkan harapan global bahawa Majlis itu akan menamatkan keganasan dan peperangan.

Nebenzia menyatakan bahawa undian itu mendedahkan negara mana yang menyokong penamatan keganasan dan menyediakan bantuan kemanusiaan, dan yang tidak menyokong kerana kepentingan politik yang mementingkan diri sendiri semata-mata.

“Kami sangat prihatin dengan malapetaka kemanusiaan yang belum pernah berlaku sebelum ini di Gaza dan risiko konflik yang sangat tinggi merebak,” jelasnya.

Wakil tetap Amerika Syarikat, Linda Thomas-Greenfield berkata bahawa negaranya tidak boleh menyokong draf resolusi Rusia kerana ia mengabaikan keganasan Hamas dan menghina mangsa.

“Dengan tidak mengutuk Hamas, Rusia memberi perlindungan kepada kumpulan pengganas yang menganiaya orang awam yang tidak bersalah. Ia keterlaluan, munafik dan tidak dapat dipertahankan.”

Riyad Mansour, wakil pemerhati Palestin ke PBB pula menggesa Majlis Keselamatan untuk berpandukan prinsip undang-undang antarabangsa tanpa pengecualian.

“Jangan hantar isyarat bahawa nyawa rakyat Palestin tidak penting. Jangan berani mengatakan bahawa Israel tidak bertanggungjawab ke atas bom yang dijatuhkan di atas kepala mereka.”

Mansour menegaskan bahawa apa yang berlaku di Gaza bukan operasi ketenteraan, sebaliknya serangan meluas ke atas rakyat dan pembunuhan beramai-ramai terhadap orang awam yang tidak bersalah.

“Tiada tempat selamat di Gaza. Keluarga berpelukan antara satu sama lain setiap malam, tidak tahu sama ada itu untuk kali terakhir atau tidak,” jelasnya.

Dalam pada itu, wakil tetap Israel ke PBB, Gilad Erdan berkata bahawa Majlis Keselamatan berdiri pada salah satu detik paling penting dalam sejarahnya, saat kebenaran yang akan memberitahu manusia sama ada kewujudannya membawa legitimasi.

Sementara itu, Brazil menyediakan draf resolusinya sendiri di Majlis Keselamatan PBB mengenai penyelesaian di Timur Tengah. Perbezaan antara dokumen Rusia dan Brazil ialah dokumen Brazil termasuk kutukan terhadap pergerakan Hamas.

Draf Brazil itu termasuk mengutuk serangan pengganas yang dilakukan oleh Hamas pada 7 Oktober.

Dokumen Brazil itu juga menyeru Israel untuk membatalkan arahan supaya rakyat Gaza dan wakil PBB meninggalkan utara Semenanjung Gaza dan menuju ke selatannya.

Ia juga menggesa gencatan senjata kemanusiaan untuk mewujudkan koridor kemanusiaan ke Gaza.

Perhimpunan Agung PBB telah menerima pakai Resolusi 273 pada 11 Mei 1949 untuk menerima permohonan negara Israel untuk menjadi ahli dalam PBB, yang diluluskan selepas penerimaan Resolusi Majlis Keselamatan PBB No. 69 pada 4 Mac 1949.

Keputusan Perhimpunan Agung itu ialah PBB menerima pakai Resolusi No. 181 pada 29 November 1947, yang menetapkan pembahagian Palestin seperti berikut:

1. Negara Arab dengan keluasan kira-kira 11,000 kilometer persegi.

2. Negara Yahudi dengan keluasan 15,000 kilometer persegi.

3. Baitulmaqdis, Bethlehem dan wilayah jiran berada di bawah jagaan antarabangsa.

Apa yang berlaku seterusnya melangkaui resolusi PBB dalam banyak butirannya, kerana Israel menubuhkan negaranya di kawasan yang jauh lebih besar daripada yang diluluskan PBB (kira-kira 78 peratus daripada kawasan bersejarah Palestin).

Manakala Palestin menolak keputusan pembahagian wilayah, dan sebahagian daripada baki 22 peratus telah dilampirkan. Tebing Barat Sungai Jordan dalam Kerajaan Hashemite Jordan, manakala Semenanjung Gaza berada di bawah pentadbiran Mesir.

Britain menguasai wilayah yang dikenali sebagai Palestin selepas mengalahkan Empayar Uthmaniyyah yang memerintah bahagian Timur Tengah ini dalam Perang Dunia Pertama.

Tanah dimiliki minoriti Yahudi dan majoriti Arab

Ketegangan meningkat antara kedua-dua pihak berikutan Deklarasi Balfour yang menjanjikan penubuhan “negara untuk orang-orang Yahudi” di bumi Palestin.

Dalam tempoh antara 1920an dan 1940an, bilangan orang Yahudi yang datang ke Palestin meningkat. Ramai daripada mereka melarikan diri daripada penganiayaan agama yang mereka hadapi di Eropah, yang dikenali sebagai The Holocaust, dalam Perang Dunia Kedua untuk mencari tanah air sendiri.

Keganasan juga meningkat antara Yahudi dan Arab yang menentang pemerintahan British di rantau ini.

Pada tahun 1947, PBB mengundi resolusi untuk membahagikan Palestin kepada dua negara berasingan, satu Yahudi dan satu lagi Arab, dengan Baitulmaqdis menjadi bandar antarabangsanya.

Pemimpin Yahudi bersetuju dengan rancangan ini tetapi ia ditolak oleh pihak Arab. Ia tidak pernah dilaksanakan. Jordan menguasai kawasan yang dikenali sebagai Tebing Barat, dan Mesir menguasai Semenanjung Gaza.

Baitulmaqdis terbahagi antara tentera Israel di sebelah baratnya dan pasukan Jordan di sebelah timurnya.

Akibat tidak menandatangani perjanjian damai yang diterima oleh kedua-dua pihak, lebih banyak peperangan dan operasi tempur berlaku dalam dekad-dekad berikutnya.

Israel menduduki baki wilayah Palestin iaitu Tebing Barat dan Semenanjung Gaza akibat perang yang tercetus pada 5 Jun 1967, dan akibatnya, Resolusi No. 242 telah dikeluarkan oleh Majlis Keselamatan PBB, yang menetapkan pengunduran tentera Israel dari tanah yang diduduki dalam konflik tersebut.

Selain isu pengunduran, resolusi itu menetapkan untuk menamatkan keadaan perang dan mengiktiraf Israel secara tersirat. Ia tidak pun menyebut untuk menyelesaikan isu Palestin, yang dianggap resolusi tersebut sebagai masalah pelarian.

Sejak dikeluarkan, resolusi ini menjadi teras kepada semua rundingan antarabangsa Arab dan usaha untuk mencari penyelesaian kepada konflik Arab-Israel.

Hakikatnya, resolusi ini tidak dilaksanakan, dan begitu juga halnya dengan resolusi yang dikeluarkan Majlis Keselamatan di bawah No. 338 berikutan Perang Oktober 1973, yang menggesa pelaksanaan Resolusi Majlis Keselamatan No. 242.

Pertempuran, peperangan dan resolusi antarabangsa yang tidak dilaksanakan terus berjalan, dan konflik berterusan.

Malah, Perjanjian Oslo 1993 yang digantung pada pertengahan jalan tidak menamatkan konflik. Ketegangan kekal di rantau itu dan peperangan berterusan. Situasi buruk yang berlaku kebanyakannya di Semenanjung Gaza, tetapi Baitulmaqdis dan seluruh Tebing Barat juga sering menjadi tempat berlakunya konfrontasi dan keganasan.

Tiada siapa yang tahu apa yang bakal berlaku pada masa hadapan. Pelan damai terakhir yang disediakan oleh Amerika Syarikat semasa pemerintahan Presiden Donald Trump, yang disebut Perdana Menteri Israel Benjamin Netanyahu sebagai Deal of the Century, telah ditolak oleh Palestin kerana berat sebelah kepada satu pihak, sebelum ia berkuat kuasa.

Yang pasti, sebarang perjanjian damai untuk masa depan Palestin memerlukan kedua-dua pihak tersebut bersetuju untuk menyelesaikan isu tertunggak yang sangat kompleks.

Namun, suara-suara kita untuk mempertahankan dan memperjuangkan negara Palestin wajib diteruskan. Lakukan dengan usaha yang berterusan iaitu doa, kempen boikot, menyampaikan kebenaran tentang Palestin yang wajib dibela serta apa sahaja yang seumpama dengannya. Ia perlu dilaksanakan tanpa henti.

Atriza Umar
Pegawai Jabatan Pendidikan Masyarakat
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM kutuk tragedi pengeboman di Sri Lanka

Pertubuhan IKRAM Malaysia (IKRAM) mengecam sekeras-kerasnya tindakan yang sangat terancang dan menyasarkan penganut Kristian sempena sambutan Easter di lapan buah premis melibatkan beberapa gereja dan hotel di Sri Lanka.

Ini merupakan tragedi serangan paling teruk ke atas masyarakat Sri Lanka setelah berakhir konflik perang saudara sejak 10 tahun yang lalu. IKRAM mengucapkan takziah kepada seluruh mangsa dan keluarga mangsa yang terlibat.

Sesiapa sahaja patut berasa sedih dengan tragedi pengeboman di Sri Lanka yang telah mengorbankan lebih 250 nyawa dan mencederakan lebih 500 orang.

IKRAM menyeru kepada semua pihak agar menunjukkan solidariti kepada rakyat Sri Lanka. Umat Islam yang dikejutkan dengan tragedi di Christchurch, New Zealand pada bulan lalu, lebih-lebih lagi haruslah bersama-sama menolak keganasan sedemikian.

Keganasan terhadap mana-mana agama dan mereka yang tidak berdosa mesti ditentang. Islam secara jelas juga melarang pembunuhan atau kerosakan terhadap manusia lain.

“… bahawasanya sesiapa yang membunuh seorang manusia dengan tiada alasan, atau melakukan kerosakan di muka bumi, maka seolah-olah dia telah membunuh manusia semuanya; dan sesiapa yang menjaga kehidupan manusia, maka seolah-olah dia telah menjaga kehidupan manusia semuanya. Dan sesungguhnya, telah datang kepada mereka Rasul-rasul Kami dengan membawa keterangan yang nyata; kemudian sesungguhnya kebanyakan dari mereka sesudah itu, menjadi orang yang melampaui batas di muka bumi.” (al-Maidah: 32)

Dalam suasana pihak berkuasa bertungkus lumus mengenal pasti dalang-dalang di sebalik komplot ini, kita semua perlu tegas dengan pendirian aman dan mengelakkan sebarang ketegangan.

Ayuh, kita bersolidariti dengan aman dan tidak akan dikalahkan dengan keganasan.

Dr Hj Mohd Parid Sheikh AhmadPresidenPertubuhan IKRAM Malaysia